Mempersiapkan Anak Anda Menerima Kehadiran Adik Baharu

Bagi pasangan ibu bapa, kelahiran bayi merupakan sesuatu yang sangat ditunggu-tunggu. Namun bagi yang sudah mempunyai anak sebelum ini, mungkin penantian ini bukanlah sesuatu yang baharu lagi bagi mereka.

Bagi anak sulung anda pula, kehadiran seorang insan yang bernama adik ini mungkin akan mengganggu fikirannya. Mereka mungkin mengalami perasaan yang berbelah bahagi antara teruja atau cemburu akan kelahiran adik baharu mereka.

Disebabkan itu, ibu bapa perlu membantu anak sulung dalam proses mengadaptasi situasi ini. Berikan didikan dan ajaran yang sewajarnya kepada mereka agar mereka benar-benar memahami konsep mempunyai sebuah keluarga.

Ketika kehamilan

Anda perlu mula mendidik dan mengajar anak sulung anda terhadap konsep mempunyai adik-beradik seawal anda hamil lagi. Mungkin bagi anak sulung yang sudah agak besar dan boleh berfikir dengan baik, mereka mungkin sudah boleh memahami. Namun bagi anak sulung yang masih kecil, mereka mungkin memerlukan masa yang lebih sedikit untuk menyesuaikan diri dengan suasana mempunyai insan baharu di dalam rumah.

Kanak-kanak yang masih kecil cenderung untuk banyak bertanya kerana mereka ingin tahu dari manakah bayi tersebut datang. Anda tidak perlu untuk menerangkan secara terperinci bagaimana bayi tersebut hadir di dalam rahim anda, cukup sekadar anda memberitahu anak anda bahawa adik mereka sedang membesar di dalam rahim dan akan keluar bila sampai waktu yang sesuai.

Selain itu, anda juga boleh melakukan beberapa perkara dengan anak sulung anda bagi membaja perasaan kasih sayang anak sulung anda kepada bakal adik baharu mereka:

Membaca buku mengenai bayi bersama-sama.

Melihat gambar anak sulung anda ketika masih bayi.

Melawat rakan-rakan atau saudara-mara anda yang baharu melahirkan bayi.

Bersama-sama memikirkan nama bakal adik baharu mereka.

Bersama-sama menyediakan barangan dan pakaian yang diperlukan oleh anda ketika berada di hospital kelak.

Mengajak anak sulung anda menemani anda ke hospital untuk pemeriksaan.

Selepas Kelahiran

Sejurus selepas melahirkan, anda perlu memastikan anak sulung anda dapat proses mengadaptasi proses penerimaan adik baharu ini dengan baik. Berdasarkan naluri semulajadi seorang abang, anak sulung anda mungkin secara automatik akan menunjukkan kemahuan mereka menjaga adik baharu.

Disebabkan itu, beri mereka tugas untuk membantu dalam penjagaan anak baharu anda. Ini akan memberi peluang anak sulung anda berinteraksi dengan adik mereka. Antara contoh tugasan yang boleh diberikan peluang untuk dibantu oleh anak sulung anda adalah menukar lampin dan pakaian bayi bersama anda serta menolak
stroller.

Jika anak sulung anda tidak menunjukkan minat, jangan risau dan jangan memaksa. Ini kerana proses adaptasi adik baharu oleh anak sulung anda mungkin akan memerlukan masa yang lebih lama.

Bagi menjamin keharmonian antara hubungan adik-beradik antara anak sulung dengan adik baharu mereka, anda boleh mencuba beberapa tip berikut:

Berikan pelukan dan kasih sayang yang sama rata kepada anak sulung dengan anak baharu anda.

Mandikan mereka bersama-sama.

Tidurkan mereka di tempat dan pada waktu yang sama.

Meluangkan masa yang berseronok bersama-sama.

Sentiasa bercakap perkara yang positif mengenai adik baharu dengan anak sulung anda.

Jangan ubah rutin biasa anak sulung anda semata-mata untuk meluangkan masa yang lebih dengan adik baharu mereka.

Hello Health Group
 tidak menyediakan nasihat perubatan, diagnosis, atau rawatan.


7 Fakta Penting Tentang Proses Ovulasi, Orang Perempuan Kena Faham & Ambil Tahu!

Bagi wanita yang ingin mengetahui
waktu tepat untuk mudah hamil
, anda perlu tahu sedikit sebanyak tentang fakta ovulasi. Persoalannya, apa perkara penting yang perlu dititikberatkan?

Untuk mendapatkan lebih banyak info tentang Kehamilan, sila dapatkannya
di sini.

Cecair serviks berbeza pada setiap kali tempoh haid

Ovulasi adalah
 proses di dalam tubuh badan wanita yang berlaku dan berulang pada waktu yang mungkin berbeza bergantung kepada tubuh badan individu itu sendiri.

Sekiranya anda memantau hari ovulasi anda, tentu anda akan dapat lihat
perbezaan pada cecair serviks
 dalam setiap kali tempoh haid anda. Ia mungkin melekit dan kelihatan seperti telur putih.

Kadangkala, ia berwarna jernih. Jika anda lihat tiada tanda-tanda cecair serviks, ini mungkin menunjukkan yang anda tidak berada pada waktu subur ketika itu.

Sebaliknya, jika cecair serviks anda kelihatan seperti telur putih, anda berkemungkinan
berada pada waktu paling subur
.

Perubahan-perubahan ini membantu anda untuk mengenal pasti bila waktu ovulasi anda.

Perubahan cecair serviks membantu sel sperma

Fakta ovulasi yang kedua adalah apabila cecair serviks menjadi licin, ia akan membantu sperma untuk sampai kepada telur dengan mudah.

Keadaan cecair serviks anda juga
membantu dan melindungi sel sperma
 semasa proses persenyawaan.

Ovulasi membuatkan serviks berubah

Perubahan menarik lain pada
bahagian intim anda semasa ovulasi
 adalah ia lebih cenderung untuk menjadi lembut, tinggi, lebih lebar, dan juga lebih pelincir.

Faraj anda juga akan menjadi licin. Perubahan ini membantu meningkatkan nafsu seks dan menyokong keseronokan dalam hubungan intim.

Anda akan menjadi lebih sensitif untuk menghidu

Antara lain fakta ovulasi yang penting,
perubahan hormon dalam tubuh badan
 mungkin akan menjadikan deria bau wanita lebih sensitif.

Anda mungkin mendapati diri anda mampu untuk menghidu dan membezakan sesetengah bau yang tidak anda kenali sebelum ini.

Pada masa ini, deria lain seperti rasa dan penglihatan juga akan meningkat.

Pada setiap ovulasi, tubuh anda akan melepaskan lebih daripada 1 telur

Dalam kebanyakan kes, tubuh wanita hanya melepaskan satu telur pada setiap ovulasi.

Walau bagaimanapun, sesetengah ovari wanita berupaya
melepaskan dua atau lebih telur
 semasa satu kitaran, yang mungkin menyebabkan kehamilan kembar dua, tiga, atau lebih lagi.

Pengambilan pil pencegah kehamilan akan menghalang proses ovulasi

Hakikatnya, selepas anda mengambil pil pencegah kehamilan atau pil perancang, hormon estrogen dan progestin anda akan menyimpan telur di dalam ovari, dan bukannya membebaskan telur keluar.

Pengambilan pil kontraseptif kecemasan
 langsung memberi kesan kepada proses ovulasi dengan cara menghentikan pertemuan antara telur dan sperma di dalam tubuh wanita.


Hilang Mood Nak Bersetubuh Jika Faraj Tertutup Rapat Masa Beraksi, Apa Puncanya?

Vaginismus adalah satu keadaan yang kurang menyeronokkan semasa beraksi di atas ranjang. Ambil tahu selanjutnya berkaitan info ini.

Ramai pasangan selalunya berasa seronok selepas beraksi di ranjang
. Namun, seronokkah anda jika terjadi kes di mana zakar tersekat di dalam faraj tertutup?

Eh, tak mungkinlah! Mesti ramai yang ingat kejadian ini cuma mitos sahaja. Ramai wanita di luar sana yang sering menolak masa keintiman bersama suami, mungkin ini salah satu puncanya!

Artikel ini akan membuka mata anda untuk mengenali dua keadaan yang berkait rapat – vaginismus dan
penis captivus
.

Untuk mendapatkan lebih banyak info tentang Kesihatan Seksual, sila dapatkannya di sini.

Vaginismus adalah masalah seksual?

Walaupun bunyinya seperti robot di dalam Transformers, percayalah keadaan ini wujud dan ramai wanita di luar sana menghadapinya! Cuma, tidak ramai yang mahu mendapatkan rundingan lanjut kerana segan.

Kami faham, dan artikel ini untuk anda!

Vaginismus adalah masalah seksual di mana otot faraj anda mengetat atau mengejang ketika disentuh.

Ia boleh berlaku dalam pelbagai situasi seperti bersenggama, pap smear, atau memasukkan tampon ke dalam faraj anda.

Dalam diam, ramai wanita yang mengalami keadaan ini tetapi tidak ramai yang berjumpa dengan doktor.

Faraj tertutup memang menakutkan, namun usah malu kerana keadaan ini dapat dibendung dan banyak rawatan yang boleh diberikan.

Masalah ini sering berlaku kepada wanita dalam usia remaja atau awal 20-an, di mana mereka baru memasuki alam perkahwinan.

Buat sesetengah wanita yang lain, masalah ini berlaku lebih lewat dan hanya ketika bersenggama. Setiap wanita yang mengalami disfungsi seksual ini mempunyai pengalaman dan intensiti yang berbeza.

Punca-punca yang anda harus ambil tahu!

Masalah faraj tertutup ini selalunya dikaitkan dengan psikologi anda tetapi terdapat sesetengah keadaan fisiologi menjadi punca disfungsi seksual ini.

Situasi yang boleh menjurus kepada vaginismus adalah :

Takut bersenggama

Kegelisahan

Penderaan seksual atau trauma pada masa lalu

Mempunyai emosi negatif terhadap seks

Pengetahuan tipis mengenai seks

Penyakit lain boleh menyebabkan vaginismus lebih teruk, seperti :

Jangkitan saluran kencing

Jangkitan yis faraj

Keradangan faraj selepas menopaus (
atrophic vaginitis
)

Komplikasi selepas bersalin

Faraj kering kerana masalah hormon

Tanda-tanda dan simptom vaginismus adalah…

Simptom utama berkaitan dengan masalah faraj tertutup adalah kesakitan semasa bersenggama, masukkan tampon atau ketika pap smear.

Seperti yang dinyatakan di atas, intensiti kesakitan berbeza bagi setiap wanita.

Ada sesetengah wanita langsung tidak dapat bersenggama, sebaliknya
ada yang dapat bersenggama tetapi masih terasa kepedihan.

Kesakitan atau kepedihan ini selalunya menjadi lebih baik selepas seks, meskipun sebilangan wanita akan menderita lebih lama.

Walaupun begitu, penderita vaginismus masih boleh mencapai klimaks dengan beronani dan seks oral.

Vaginismus adalah kaitan dengan
penis captivus

Vaginismus adalah berkaitan dengan P
enis captivus
ialah suatu disfungsi seksual yang jarang berlaku, tetapi wujud. Keadaan ini berlaku ketika bersenggama di mana pengecutan otot faraj yang keterlaluan menyebabkan zakar tersekat di dalam faraj.

Disfungsi seksual ini selalunya berakhir ketika salah seorang pasangan mencapai klimaks
.

Jika lelaki sudah klimaks, peredaran darah ke zakar berkurang dan otot zakar akan mengecut. Selepas itu, zakar tidak akan tersekat dan lebih mudah dikeluarkan dari faraj.

Kadangkala, rawatan perubatan diperlukan kerana ia mustahil untuk mengeluarkan zakar dari faraj walaupun selepas klimaks akibat faraj tertutup rapat.

Cara menangani vaginismus

Para wanita, usah risau lagi! Terdapat pelbagai pendekatan untuk menangani masalah faraj tertutup dari sudut senaman dan terapi.

1. Senaman
kegel

Senaman kegel ialah sejenis senaman yang mudah dan boleh dilakukan di rumah
. Ia bagus untuk mengendurkan otot lantai pelviks anda dan harus dilakukan sekurang-kurangnya 10 kali kemutan, 3 kali sehari.

2. Set
dilator
 faraj

Dilator
 faraj terbukti keberkesanannya.
Matlamat terapi ini bukanlah untuk meregangkan faraj, tapi untuk memberikan keselesaan kepada para wanita
 dengan memasukkan alat ini ke dalam faraj secara berperingkat.

Set ini mempunyai saiz yang berlainan dan wanita boleh menukar ke saiz yang lebih besar mengikut keselesaan.

Pegawai terapi fizikal atau doktor boleh juga mengajar anda bagaimana untuk menggunakan set ini.

3. Terapi minda

Terapi berkesan jika masalah ini lebih berkait rapat dengan isu psikologi
. Isu ini lebih senang untuk dibendung setelah mengetahui punca-punca faraj tertutup.

4. Pendidikan seks

Pendidikan seks penting untuk wanita memahami anatomi dan keadaan tubuh badan mereka dengan lebih lanjut
. Hal ini akan membantu mereka untuk faham vaginismus dengan lebih mendalam.

Kesimpulannya, jika anda mengalami simptom faraj tertutup, usah segan untuk mendapatkan pemeriksaan dan rawatan lebih lanjut demi kesejahteraan seksual anda.


Waspada Dengan Pengambilan Ubat @ Anda Boleh Dapat 5 Masalah Perut Ini!

Tahukah anda, ada ubat preskripsi atau ubatan yang dibeli di farmasi boleh menyebabkan kesan sampingan ubat
berkaitan sistem pencernaan
 buat sesetengah individu. Jom ketahui masalah perut yang mungkin terjadi.

Untuk mendapatkan lebih banyak info tentang
Sistem Penghadaman
, sila dapatkannya
di sini.

Kesan sampingan ubat kepada tubuh

Ubat yang diambil secara oral boleh mempengaruhi
sistem penghadaman
 dengan pelbagai cara.

Walaupun kedua-dua ubat sama ada ubat preskripsi atau yang boleh dibeli di farmasi, biasanya selamat dan berkesan, tetapi boleh menyebabkan kesan sampingan ubat yang berbahaya bagi sesetengah individu.

Manakala ada ubat tertentu yang jika diambil bersama boleh berinteraksi dan turut mengakibatkan kesan bahaya.

Di samping itu, sekiranya anda
mempunyai sebarang alahan
, kepekaan atau masalah perubatan lain, pastikan perkara tersebut dimaklumkan kepada pakar kesihatan.

Bahkan, mereka yang
mengalami intoleransi makanan
 seperti intoleransi gluten, perlu memastikan ubat yang dimakan tidak mengandungi bahan ini.

Kenapa?

Ini kerana semua yang disebutkan itu boleh mengakibatkan anda mengalami masalah perut!

Risiko masalah perut kesan sampingan ubat

Berikut adalah 5 masalah perut yang boleh berlaku semasa pengambilan ubat yang tidak bersesuaian:

#1. Kerengsaan esofagus

Sesetengah individu sukar menelan tablet atau kapsul atau mengambil ubat tanpa cecair.

Akibatnya, tablet atau kapsul yang tinggal di esofagus boleh melepaskan bahan kimia merengsakan
lapisan esofagus
.

Ini boleh menyebabkan ulser
, pendarahan, perforasi (lubang) dan penyempitan esofagus.

Risiko tinggi untuk kesan sampingan ubat berlaku akan lebih besar bagi mereka yang mempunyai masalah perubatan melibatkan tekak, termasuklah seperti:

Penyempitan esofagus

Scleroderma (pengerasan kulit)

Achalasia (aktiviti otot esofagus tidak teratur – melambatkan perjalanan makanan)

Masalah strok

Sesetengah ubat tertentu juga boleh menyebabkan ulser pada esofagus ketika ia ‘tersimpan’ di sana.

Ini termasuklah
ubat aspirin
, antibiotik tertentu, quinidine, kalium klorida, vitamin C dan zat besi.

Baca juga:

Anda BERISIKO Alami Ulser Lidah Jika Berdepan Masalah Penghadaman Ini

Petua menghindari kerengsaan esofagus

Berdiri atau duduk semasa menelan ubat

Minum (ambil cecair) sebelum menelan ubat dan telan ubat dengan segelas penuh air (8oz)

Jangan terus berbaring selepas makan ubat. Ini untuk memastikan ubat telah melalui esofagus dan masuk ke dalam perut

Lakukan pemeriksaan doktor sekiranya anda
mengalami kesukaran menelan
 atau berasa ubat seperti melekat pada tekak

Masalah perut #2. Refluks esofagus

Ada ubat yang boleh mengganggu fungsi otot sfingter – terletak antara esofagus dan perut.

Otot ini ‘memberi kebenaran’ untuk makanan masuk ke dalam perut setelah ditelan.

Jika terdapat gangguan, ia boleh meningkatkan kemungkinan untuk terjadi refluks atau
kandungan asid perut
 naik ke esofagus.

Antara kelas ubat-ubatan yang boleh meningkatkan tahap masalah perut refluks termasuklah:

Ubat antiradang nonstreroid (NSAID)

Nitrat

Theophylline

Penyekat saluran kalsium

Antibiotik oral

Pil kawalan kelahiran

Tip cegah kesan sampingan refluks

Elakkan kopi
, alkohol, coklat dan makanan berlemak atau bergoreng

Berhenti atau kurangkan merokok

Hindari berbaring sejurus selepas makan

#3. Kerengsaan perut

Salah satu perengsa paling biasa pada lapisan perut adalah berpunca daripada ubat NSAID, termasuklah
ibuprofen dan ubat tahan sakit lain.

Ubat-ubatan ini akan melemahkan keupayaan lapisan untuk menolak asid yang dihasilkan dalam perut.

Keadaan ini boleh mengakibatkan
keradangan pada lapisan perut (gastritis)
, ulser, pendarahan atau perforasi lapisan.

Mereka yang lebih berusia mempunyai risiko tinggi mengalami kerengsaan kesan pengambilan ubatan ini.

Ia adalah kerana warga emas lebih cenderung untuk memakan ubat penghilang rasa sakit untuk keadaan kesihatan kronik.

Individu dengan sejarah masalah perut
ulser peptik
 dan gastritis juga berisiko tinggi untuk mengalaminya.

Tip atasi kerengsaan perut

Makan tablet bersalut – untuk mengurangkan kerengsaan

Elakkan
pengambilan minuman beralkohol
 semasa makan ubat

Ambil ubat dengan makanan,
segelas susu
 atau air bagi mengurangkan kerengsaan

Kesan sampingan ubat #4. Sembelit

Pelbagai jenis ubat yang diambil boleh
mengakibatkan sembelit.

Ini berlaku apabila ubat-ubatan tersebut mempengaruhi aktiviti saraf dan otot di
usus besar
, mengakibatkan ‘perjalanan’ najis menjadi lambat dan sukar.

Antara ubat yang boleh menyebabkan sembelit, termasuklah:

Antihipertensi

Antikolinergik

Kolestiramin

Zat besi

Antasid – kebanyakannya mengandungi aluminium

Ubat narkotik/sakit

Petua menghindari sembelit

Mengambil pemakanan seimbang termasuklah buah-buahan, sayuran dan bijirin penuh

Minum banyak cecair

Bersenam dengan kerap

Berbincang dengan pakar kesihatan jika wujud keperluan untuk
mengambil julap
 atau pelembut najis

#5. Cirit-birit

Masalah cirit-biri
t
 paling kerap berlaku disebabkan oleh kesan sampingan ubat antibiotik. Ini kerana ia menjejaskan bakteria yang biasanya terdapat pada usus besar.

Perubahan kepada bakteria usus ini memungkinkan pertumbuhan bakteria Clostridium difficile (C.difficile) yang berlebihan, sekali gus mengakibatkan cirit-birit antibiotik lebih serius.

Kehadiran bakteria ini
boleh menyebabkan kolitis
 – sehingga menyebabkan najis sangat berair (cirit-birit berair)

Antibiotik paling biasa yang menyebabkan cirit-birit jenis ini termasuklah:

Penisilin, termasuk ampisilin dan amoksisilin

Clindamycin

Cephalosporins

Masalah kolitis ini biasanya dapat diatasi dengan pengambilan antibiotik lain yang bertindak balas dengan C.difficile.

Terdapat juga ubat-ubatan tertentu yang lain boleh mengubah pergerakan atau kandungan cecair usus besar tanpa menyebabkan kolitis.

Antasid yang mengandungi kolkisin dan magnesium turut boleh mengakibatkan kesan sampingan ubat seperti cirit-birit.

Berundinglah dengan doktor jika anda mengalami cirit-birit berterusan selama beberapa hari.

Tip mencegah cirit-birit

Biasanya, mencegah cirit-birit akan melibatkan perkara seperti mengelakkan pengambilan makanan yang diketahui boleh mengganggu perut anda.

Bagi kaedah rawatan pula, ia memerlukan penggantian cecair badan yang hilang dan mungkin termasuk antibiotik jika puncanya disebabkan jangkitan bakteria.

Pengambilan makanan mengandungi bacillus laktosa tinggi seperti yogurt, susu/pil acidophilus atau keju kotej dapat membantu mengganti semula bakteria normal pada usus besar.


Angka Terus Meningkat, Orang Malaysia Masih Kurang Kesedaran Diabetes!

Kurang kesedaran diri dan gemar mengambil mudah isu berkaitan dengan kesihatan merupakan antara punca ramai individu tidak menyedari bahawa diri mereka sebenarnya menghidap diabetes. Mari ketahui
statistik kencing manis di Malaysia!

Statistik kencing manis di Malaysia, a
ntara yang tertinggi!

Malaysia merupakan negara yang mempunyai jumlah penghidap penyakit
diabetes yang tertinggi di Asia
 dan antara negara dengan jumlah pesakit diabetes yang tertinggi di dunia selepas Arab Saudi.

Mengejutkan, bukan? Sejujurnya, tidak. Ini kerana kebanyakan individu di negara ini mengamalkan gaya hidup yang kurang sihat seperti tidak bersenam dan mengambil makanan secara berlebihan.

Statistik kencing manis di Malaysia
ini sekali gus menjadi antara punca mengapa diabetes atau kencing manis yang merupakan antara
penyakit tidak berjangkit
 ini semakin menunjukkan peningkatan kes!

Memetik laporan tinjauan dari
National Health and Morbidity Survey 2019,
hampir 1 daripada 5 individu di Malaysia menghidap kencing manis.

Jumlah ini jika dikira secara purata melibatkan hampir 3.9 bilion individu dewasa yang berusia 18 tahun dan ke atas menghidap diabetes!

Walau bagaimanapun, berdasarkan statistik dalam rekod NADI pula, ia menunjukkan hampir separuh daripada individu yang
mengalami penyakit kencing manis ini tidak menyedari bahawa mereka menghidapinya.

Statistik kencing manis di Malaysia yang terkini, 2021

Statistik terkini yang dikeluarkan oleh Indeks Diabetes Malaysia (MDI) menunjukkan bahawa orang Malaysia masih belum cukup faham mengenai penyakit diabetes dan kesannya kepada kesihatan.

Hasil tinjauan yang dilakukan pada 12 April hingga 9 Mei 2021 mendapati, lebih daripada separuh responden (52%) menyatakan mereka tidak tahu penyakit diabetes tiada penawar, sementara 51% menganggap diabetes tidak sukar untuk diuruskan.

Lebih membimbangkan lagi, 1 daripada 3 responden yang menghidap diabetes tidak tahu bacaan tahap gula darah yang abnormal.

Malahan kebanyakan daripada mereka hanya mengetahui komplikasi diabetes adalah amputasi. Sebanyak 75% responden juga tidak tahu mereka boleh dapat komplikasi jantung jika menghidap diabetes.

Ini menunjukkan, kesedaran mengenai penyakit diabetes masih belum cukup dalam kalangan rakyat negara ini, meskipun mereka menghidap kencing manis.

Tiada simptom punca kurang kesedaran…

Kebiasaannya, tiada simptom yang menunjukkan bahawa
individu berkenaan mempunyai masalah kesihatan
 berkaitan kencing manis.

Perkara inilah yang menyumbang kepada
statistik kencing manis di Malaysia yang tinggi!

Malah keadaan ini berlarutan sehingga individu terbabit mengalami masalah kesihatan lain seperti serangan jantung, strok (angin ahmar), buah pinggang bermasalah, menjadi buta serta terpaksa berdepan prosedur amputasi (pemotongan anggota badan).

Ini biasanya melibatkan individu dengan diabetes jenis 2.

Diabetes merupakan satu penyakit kronik yang boleh dianggap sebagai pembunuh senyap.

Masalah ini boleh dialami apabila
pankreas tidak menghasilkan insulin, iaitu hormon yang mengawal paras gula
 dalam darah dengan secukupnya atau apabila badan tidak lagi boleh menggunakan insulin yang dihasilkan.

Umumnya, diabetes adalah satu masalah kesihatan yang melibatkan ketidakupayaan badan untuk menukar glukosa (gula) kepada tenaga.

Keadaan ini adalah penting kerana glukosa merupakan sumber utama tenaga untuk badan.

Secara ringkasnya, antara simptom bagi penyakit diabetes jenis 2 adalah peningkatan paras gula dalam darah, kehilangan berat badan secara mendadak, sentiasa berasa lapar, kerap dahaga dan kencing, mengalami keletihan serta gangguan emosi, luka lambat sembuh dan penglihatan menjadi kabur.

Penjagaan kesihatan

Oleh sebab tidak mengalami sebarang simptom atau gejala, ini menyebabkan kebanyakan individu berasakan diri mereka sihat. Ini menyebabkan mereka alpa untuk melakukan pemeriksaan kesihatan.

Namun, sebenarnya,
bagi pesakit yang menghidap diabetes,
 anda masih boleh mengawal penyakit ini.

 Ia boleh dilakukan jika pesakit mengamalkan gaya hidup sihat dalam kehidupan seharian.

Perubahan gaya hidup dengan menjaga pemakanan, mengekalkan berat badan seimbang, menurunkan berat badan sekurang-kurangnya lima hingga 10 peratus, serta meningkatkan aktiviti fizikal sekurang-kurangnya 150 minit seminggu, dipercayai dapat mencegah dan melambatkan kesan penyakit.

Dalam masa yang sama, individu yang menghidap diabetes perlu dan disarankan untuk
melakukan pemeriksaan berkala, saringan dan rawatan
 untuk risiko kardiovaskular seperti tekanan darah, tahap kolesterol dan obesiti.

Di samping itu, mendapatkan rawatan daripada doktor juga adalah penting kerana setiap individu memiliki tahap penyakit yang berbeza.

#HelloHealthCare #WorldDiabetesDay #NoTimeLikeNow #HelloDoktor


7 Tip Menyusukan Anak Ketika Di Bulan Puasa

Adakah menyusu badan ketika berpuasa boleh mendatangkan kesan kepada anak? Bagaimana pula caranya untuk mengekalkan bekalan susu pada bulan Ramadan?

Untuk mendapatkan lebih banyak info tentang Keibubapaan, sila dapatkannya
di sini.

Bolehkah ibu menyusu badan ketika berpuasa?

Sama seperti
ibu hamil yang ingin berpuasa
, ibu yang menyusu badan juga diberikan kelonggaran untuk tidak berpuasa pada bulan Ramadan.

Kebanyakan sarjana Islam percaya
wanita yang menyusu
 dibenarkan untuk tidak berpuasa, sama seperti mereka yang tidak sihat atau sedang bermusafir.

Hakikatnya, sama ada anda mahu berpuasa atau tidak, ia harus bergantung kepada beberapa perkara dan paling utama melibatkan usia bayi.

Dikatakan terdapat perbezaan antara bayi yang masih kecil dan hanya menyusu berbanding
bayi berusia setahun
yang sihat serta sudah mengambil makanan pejal lain.

Sebelum memutuskan sebarang keputusan, sebaiknya anda disarankan untuk merujuk kepada:

Ahli keluarga atau rakan-rakan yang pernah mempunyai pengalaman menyusu badan ketika berpuasa

Doktor atau pakar berkaitan penyusuan

Pakar agama

Wujudkah risiko kepada bayi menyusu badan ketika berpuasa?

Sebenarnya, berpuasa tidak akan mendatangkan sebarang risiko bahaya kepada bayi.

Ini kerana badan anda masih boleh menghasilkan susu semasa anda berpuasa.
Pengambilan kalori yang kurang
 seharusnya tidak akan menjejaskan jumlah penghasilan susu.

Sistem badan secara automatik akan membuat penyesuaian dan mengubah cara penggunaan kalori yang ada serta membebaskan tenaga dengan lebih baik sebagai tindak balas kepada kekurangan makanan dan air.

Dikatakan, sekiranya seorang wanita yang menyusu badan tidak makan selama 24 jam, kuantiti dan
nilai nutrisi susu yang terhasil tidak akan terjejas
.

Malahan, sekiranya berlaku perubahan pada badan, sudah tentu anda akan dapat merasainya terlebih dahulu dan akan berhenti berpuasa jika kesan tersebut
menjejaskan penghasilan susu
.

Bagaimana risiko terhadap diri jika menyusu badan?

Selalunya, wanita yang menjalani ibadah puasa pada bulan Ramadan dan menyusukan anak, tidak akan mengalami sebarang masalah. Badan anda dipercayai dapat bertahan sepanjang tempoh berpuasa itu.

Walau bagaimanapun, proses penyusuan pastinya akan membuatkan anda berasa lebih dahaga. Jika
anda mengalami dehidrasi semasa berpuasa,
 anda akan berasa tidak sihat.

Antara tanda dehidrasi
 yang boleh dikenal pasti adalah:

Berasa sangat dahaga

Air kencing berwarna gelap dan berbau kuat

Berasa seperti hendak pitam, lemah atau lesu

Berasa sakit kepala atau sebarang kesakitan lain

Jika anda menyedari sebarang tanda yang dinyatakan, anda disarankan untuk berbuka dengan meminum air dan berehat.

 Jika keadaan masih tidak berubah selepas 30 minit, dapatkan pemeriksaan doktor dengan segera.

Seperti yang dinyatakan, berpuasa tidak akan
menjejaskan penghasilan susu
, tetapi perhatikan tanda-tanda jika bayi tidak mendapat susu yang mencukupi, seperti:

Kurang membuang air, bayi baru lahir perlu kencing beberapa kali sehari

Najis berwarna kehijauan

Tangisan nyaring dan berpanjangan atau kerap meragam

Turun atau tidak berat badan si manja

7 tip untuk berpuasa semasa menyusu badan

Jika anda berasa bayi kuat menyusu badan ketika berpuasa, berikut dikongsikan beberapa tip yang boleh anda amalkan bagi memastikan penghasilan susu tidak terjejas.

 Pengambilan air mencukupi

Adalah normal untuk berasa dahaga ketika berpuasa. Jadi anda disarankan untuk memastikan pengambilan 2-3 cawan air pada waktu sahur dan berbuka pada bulan Ramadan.

Selepas berbuka, pastikan ada botol air berhampiran anda untuk memudahkan anda minum. Sebolehnya, cuba untuk habiskan 2 botol air.

Sekiranya anda bangun pada tengah malam untuk menyusukan bayi, jangan lupa untuk minum sedikit air.

Elakkan air manis agar anda dapat memfokuskan kepada
pengambilan air kosong yang secukupnya.

Smoothie
 pada waktu sahur

Sebagai tambahan kepada makanan bersahur yang biasa, anda boleh menambahkan jumlah kalori dengan pengambilan
smoothie.

Jika anda tidak mampu mengambil segelas penuh
smoothie,
cuba untuk mengambil secawan
smoothie
 pada ketika bersahur.

Elakkan makanan bergoreng

Pengambilan kalori yang cukup ketika menyusukan bayi adalah penting, tetapi pengambilan makanan bergoreng secara berlebihan tidak akan memberikan sebarang manfaat nutrisi kepada anda dan bayi.

 Pemakanan seimbang dan berkhasiat

Dengan memastikan hidangan makanan anda mempunyai protein, pelbagai sayuran dan karbohidrat
semasa bersahur dan berbuka dapat membantu anda melakukan proses menyusu badan ketika berpuasa dengan lancar.

Elakkan makanan yang tinggi kandungan garam bagi mencegah anda cepat berasa dahaga dan keletihan.

 Snek selepas berbuka

Beberapa jam selepas berbuka puasa dan sebelum tidur, dapatkan nutrisi tambahan dan kalori dengan pengambilan snek sihat yang dapat membantu menambah tenaga.

 Suplemen tambahan

Pengambilan suplemen tambahan pastinya dapat membantu membekalkan tenaga yang diperlukan bagi menyusu badan ketika berpuasa.

Namun, sebelum itu, dapatkan nasihat serta pandangan doktor sekiranya anda mungkin perlu mengambil sebarang supleman tambahan ketika bulan Ramadan.

 Pam secara konsisten

Semakin anda kerap menyusu badan, maka akan wujud rangsangan untuk menghasilkan lebih banyak susu. Ia berkait rapat dengan sistem
supply & demand.

Lakukan proses pam susu dengan konsisten bagi
menghasilkan bekalan susu yang mencukupi
. Jika perlu, lakukan juga proses mengepam susu pada waktu malam.

Menyusu seperti biasa

Adalah penting untuk memastikan dan mengekalkan jadual penyusuan bayi seperti biasa. Ini untuk mengelakkan sebarang kemerosotan dalam penghasilan susu.

Sentiasa berada dalam keadaan positif bahawa anda akan dapat memberikan susu yang mencukupi buat si kecil. Elakkan daripada berada dalam keadaan stres, okay
mommies?


Bukan Lelaki Saja Yang Alami Mimpi Basah, Tapi Wanita Pun Boleh Mimpi Berkaitan Seksual!

Adakah anda pernah terjaga daripada tidur dan
menemui tompokan basah dan melekit
 pada seluar dalam atau di atas tilam, lalu tersedar yang anda mengalami mimpi basah?

Kejadian mimpi basah bukan hanya berlaku kepada remaja lelaki sahaja,
tetapi juga dialami oleh orang dewasa
 namun dengan kekerapan yang berbeza.

Apa itu mimpi basah?

Mimpi basah adalah keadaan ketika seorang lelaki mengalami ejakulasi semasa dia sedang tidur.

Semasa ejakulasi, air mani (cairan yang mengandungi sperma) akan keluar dari zakar. Inilah tompokan yang ada pada seluar dalam atau seluar tidur anda.

Ejakulasi ini berlaku semasa anda mengalami mimpi basah ketika tidur dan istilah perubatan untuk mimpi basah adalah “pelepasan nokturnal”.

Biasanya, lelaki akan mengalami mimpi basah jika bermimpikan
sesuatu yang mempunyai gambaran seksual
.

Sebilangan besar mimpi ini dilaporkan berlaku pada remaja lelaki dan lelaki muda, dan kadang-kadang mimpi itu turut berlaku pada golongan kaum Adam yang lebih dewasa.

Mimpi tersebut bermula semasa akil baligh ketika tubuh mula menghasilkan lebih banyak testosteron, iaitu hormon lelaki.

Perkara ini adalah sesuatu yang normal bagi kaum Adam terutamanya ketika membesar dan anda tidak boleh menghentikannya daripada berlaku.

Sebilangan besar lelaki mengalami mimpi ini semasa akil baligh, dan kadang-kadang sebagai orang dewasa.

Walau bagaimanapun, kejadian mimpi basah ini akan berkurangan apabila seorang lelaki meningkat usia.

Apabila ianya berlaku, kadangkala lelaki akan terjaga daripada mimpi tersebut, tetapi kadang-kadang mereka hanya tidur dan membiarkannya.

Apa yang menyebabkan mimpi basah terjadi?

Mimpi basah berlaku ketika anda mempunyai mimpi yang membangkitkan seks semasa tidur, dan badan anda mengeluarkan air mani melalui ejakulasi.

Semasa fasa tidur REM (pergerakan mata cepat), adalah normal bagi para lelaki untuk mengalami ereksi.

Sekiranya anda mengalami mimpi yang membangkitkan ghairah anda dalam tempoh tidur ini, kadang-kadang ejakulasi akan berlaku.

Anda mungkin menghadapi masalah untuk mengingati mimpi itu atau berasa bingung setelah anda bermimpi basah.

Bolehkah wanita juga mengalami mimpi basah?

Ya, terdapat segolongan wanita mengalami mimpi sebegini.

Kita sering mengaitkan istilah mimpi ini dengan kaum lelaki yang sering mengalami ejakulasi semasa tidur.

Berbeza bagi wanita, pengalaman bermimpi basah tidaklah seperti kaum Adam.

Wanita mungkin akan mengalami kebasahan yang kurang tetapi masih dianggap sebagai mimpi basah. Hal ini kerana mimpi sebegini boleh menyebabkan pelinciran faraj dan orgasme (sering disebut orgasme nokturnal).

Mimpi ini boleh berlaku semasa remaja dan ketika wanita meningkat dewasa. Namun, orgasme wanita semasa tidur masih belum banyak dikaji.

Pada tahun 1953, penyelidik seks Alfred Kinsey menganggarkan bahawa sekitar 70% wanita mempunyai mimpi seksual pada suatu tempoh dalam hidup mereka.

Pada usia 45 tahun, 37% wanita dalam kumpulan kajiannya menunjukkan
mimpi berkaitan seksual
 yang membuatkan mereka bersyahwat.

Wanita yang mengalami orgasme pada waktu malam cenderung mengalaminya sekitar 3 atau 4 kali dalam masa setahun.

Kajian pada tahun 1986 dalam
The Journal of Sex Research
 mendapati bahawa kebanyakan kaum Hawa ini berpengalaman mendapat orgasme pada waktu malam kali pertama sebelum usia mereka 21 tahun.

Walau bagaimanapun, mencapai orgasme semasa tidur adalah lebih biasa dalam kalangan lelaki berbanding wanita.

Tetapi wanita tidak perlu risau jika mereka mengalami perkara ini bukan hanya pada waktu malam.

Tidak kira siang atau malam, ia masih dianggap sebagai perkara yang normal. Pun begitu, jika orgasme tidak berlaku siang mahupun malam, ini juga merupakan satu perkara yang normal.

Bolehkah saya mengelakkan mimpi ini daripada berlaku?

Banyak pendapat berbeza tentang bagaimana cara mencegah mimpi ini daripada terjadi. Walau bagaimanapun, masih tidak ada strategi yang terbukti berkesan untuk mengelakkannya.

Walaupun anda perlu menukar cadar atau membersihkannya selepas mengalami mimpi ini, ingatlah bahawa
perkara ini adalah normal yang berlaku kepada tubuh badan.

Sekiranya mimpi sebegini mengganggu fikiran dan kehidupan anda, berbincanglah dengan individu yang anda percayai sama ada ibu bapa, kaunselor sekolah, rakan ataupun doktor.

Membincangkannya adalah kaedah terbaik untuk membolehkan anda berasa lebih selesa mengenai kejadian semula jadi ini dalam
perkembangan kesihatan seksual anda
.


Penat Dengar Komen Pasal Diabetes Anda? Ada 6 Tip Untuk Tangani Stigma Masyarakat

Bagi seorang pesakit kencing manis, pastinya anda tidak dapat lari berdepan stigma orang sekeliling mengenai penyakit diabetes mellitus yang dialami.

Hello Doktor akan kongsikan 6 cara untuk mengendalikan situasi tersebut.

Untuk mendapatkan lebih banyak info tentang Kencing Manis sila dapatkannya
di sini.

Keadaan penyakit diabetes mellitus

Kencing manis jenis 2
 berlaku apabila cara tubuh mengawal dan menggunakan gula (glukosa) sebagai tenaga terjejas.

Keadaan jangka masa panjang (kronik) ini mengakibatkan terlalu banyak gula beredar dalam aliran darah. Kesannya,
paras gula dalam darah menjadi tinggi
 dan boleh menyebabkan gangguan pada sistem peredaran darah, saraf dan imun.

Bagi pesakit kencing manis jenis ini, wujud 2 masalah saling berkaitan, iaitu:

Pankreas tidak menghasilkan insulin mencukupi – hormon yang mengawal pergerakan gula ke dalam sel tubuh

Sel bertindak balas dengan lemah terhadap insulin dan mengambil kurang gula

Sebelum ini, diabetes jenis 2 ini hanya terjadi ketika dewasa, tetapi kedua-dua jenis kencing manis sebenarnya boleh bermula
semasa kanak-kanak
 dan dewasa.

Menguruskan keadaan penyakit diabetes mellitus

Tidak seperti kebanyakan masalah kesihatan, tiada ubat untuk kencing manis 2 ini.

Tetapi anda boleh mengawalnya dengan bantuan serta sokongan daripada kakitangan perubatan, keluarga dan mereka yang penting dalam hidup anda.

Sejujurnya
menguruskan diabetes
 bukanlah perkara mudah, tetapi apa yang anda lakukan untuk meningkatkan kesihatan diri adalah berbaloi.

Sebagai pesakit kencing manis, anda mungkin boleh menguruskan diabetes dengan pengambilan makanan sihat dan melakukan aktiviti fizikal secara aktif.

Doktor juga mungkin
menetapkan insulin
, ubat suntikan lain atau ubat diabetes oral bagi membantu menguruskan gula dalam darah anda dan mengelakkan komplikasi.

Jika mengambil insulin atau sebarang ubatan lain, anda masih perlu makan secara sihat dan aktif untuk
memastikan tekanan darah dan kolesterol
 menghampiri sasaran ditetapkan dan melakukan ujian saringan yang diperlukan.

Mengekalkan
paras gula darah
 akan membantu mencegah atau melambatkan komplikasi berkaitan diabetes.

Tekanan adalah sebahagian daripada kehidupan, tetapi ia boleh menyukarkan
pengurusan diabetes
, termasuklah dalam mengawal
paras gula darah
 dan menangani penjagaan kencing manis harian.

Kerap bersenam,
mendapatkan tidur mencukupi
 dan senaman relaksasi boleh membantu untuk
menguruskan tekanan yang dihadapi.

Namun malangnya tidak semua pihak boleh memahami keadaan individu dengan penyakit diabetes mellitus, bahkan terdapat kemungkinan anda perlu berdepan dengan pelbagai stigma dan pendapat.

Jom ketahui cara untuk menangani situasi tersebut.

Cabaran bagi pesakit kencing manis

Sebagai
penghidap diabetes jenis 2
, pastinya anda akan berdepan dengan pelbagai pendapat tentang perkara yang patut dan tidak patut dilakukan untuk menguruskan kesihatan diri.

Menguruskan keadaan kesihatan ini sudah sedia mencabar dan perlu menangani tekanan tambahan pastinya menjadikan keadaan lebih membebankan.

Jadi, amat penting bagi pesakit untuk berasa yakin atas setiap keputusan kesihatan, tetapi menerima terlalu banyak input yang tidak diingini daripada sekeliling juga boleh menyukarkan keadaan.

Berikut antara cara yang boleh anda lakukan:

1. Berikan balasan kebaikan

Pernah dengar istilah palatau? Ia bermaksud seseorang individu yang buat-buat tahu mengenai sesuatu perkara padahal pada hakikatnya tidak. Dalam bahasa mudahnya, memandai-mandai.

Kemungkinan untuk anda berdepan dengan individu dengan sikap seperti di atas amat tinggi, jadi anda perlu mendidik diri berkaitan setiap aspek penyakit diabetes 2 ini.

Jika ada yang mengatakan sesuatu tidak sepatutnya, balas mereka dengan kebaikan dan didik mereka dengan pengetahuan, kerana kebanyakan individu mempunyai tanggapan salah mengenai keadaan kesihatan ini.

Baca juga:

2. Percaya diri & bantu individu lain memahami keadaan anda

Lakukan apa yang anda rasa betul dan cuba mendidik orang sekeliling tentang isu kesihatan yang dialami.

Ada kalanya ia hanya perlu melibatkan pemahaman mengenai kencing manis dengan lebih baik.

3. Bukan tugas anda mendidik semua individu mengenai penyakit diabetes mellitus

Bergantung kepada siapa yang ingin anda didik, dan ada kalanya ia mungkin tidak berbaloi untuk melakukannya.

Pilih individu yang anda rasakan berbaloi untuk melakukan penerangan dan boleh memahami serta menerima maklumat dengan baik.

4. Usah malu jika menghidap penyakit diabetes mellitus

Apabila kencing manis terjadi kerana sejarah keluarga serta disebabkan genetik, ia sukar untuk dielakkan.

Tidak perlu ada rasa malu bergelar penghidap diabetes, sama seperti mereka yang mengalami
penyakit jantung
, Parkinson atau Alzheimer.

5. Tahu had diri

Semestinya kita tidak mempunyai kawalan terhadap pemikiran dan percakapan individu lain mengenai penyakit diabetes 2. Selagi ia tidak melampaui batas, biarkan mereka.

Menghidap penyakit diabetes mellitus? 6. Sedia melangkah ke hadapan

Fokus kepada diri. Belajar daripada pengalaman lalu dan melangkah ke hadapan dengan lebih yakin. Hindari stres atau
kadar bacaan glukosa akan mencanak naik!

Tuntasnya

Sebagai pesakit kencing manis, ada masanya anda mungkin berasa ingin berkongsi pengetahuan dengan individu lain dan kadangkala, wujud rasa penat untuk mendidik, jadi biarkan.

Apa yang penting adalah penjagaan diri dan menguruskan masalah diabetes yang dialami dengan sebaiknya, kerana pada akhirnya tidak siapa dapat menjaga kesihatan lebih baik melainkan diri anda sendiri.


Suami Terlepas Nak Tarik Keluar Zakar Semasa Bersetubuh, Adakah Morning After Pill Boleh Bantu?

Alang-alang dah makan pil perancang kecemasan, selamat ke jika ingin terus melakukan hubungan seks tanpa perlindungan selepas itu?

Eh jangan! Rancang kehamilan anda dengan bijak! Jangan terlampau bergantung kepada pil kontraseptif kecemasan terlalu kerap.

Jika anda ingin tahu lebih lanjut, jom ikuti artikel yang kami sediakan di bawah!

Bila masa yang sesuai anda patut makan pil kontraseptif?

Pil perancang kecemasan ataupun dikenali juga sebagai
Plan B atau morning after pill
merupakan pil yang diambil wanita setelah melakukan hubungan seks tanpa perlindungan.

Kadangkala, situasi kecemasan seperti kondom bocor ataupun
tidak sempat ‘tarik keluar’ berlaku ketika melakukan hubungan seks.

Ketika inilah penting untuk isteri mengambil pil perancang kecemasan bagi mengelakkan daripada mengalami kehamilan yang tidak dirancang.

Seperti namanya,
morning after pill
 haruslah diambil selepas melakukan hubungan seksual.

Namun, ada juga yang bertanya sama ada pil perancang masih berkesan jika masih melakukan hubungan seks tanpa perlindungan selepas makan pil kontraseptif.

Jom, ikuti kupasan kami dalam artikel di bawah!

Boleh ke lakukan aktiviti seksual tanpa perlindungan selepas makan
morning after pill
?

Pertama sekali, anda haruslah faham
bagaimana pil kontraseptif kecemasan berfungsi
.

Anda perlu tahu bahawa kebanyakan pil yang dijual di pasaran mengandungi levonorgestrel, sejenis hormon yang membantu untuk hentikan atau melambatkan ovulasi.

Oleh itu, lebih cepat anda mengambil pil kontraseptif kecemasan, lebih berkesanlah pil tersebut untuk mengelakkan anda daripada mengandung.

Tetapi, apa akan jadi jika anda ambil pil selepas bersenggama?

Sekiranya anda masih melakukan hubungan seksual selepas mengambil pil kontraseptif kecemasan, anda akan mengurangkan kadar keberkesanan pil tersebut.

Selain itu, anda perlu ingat sperma boleh kekal berada di dalam badan wanita selama 5 hari selepas anda berhubungan seks.

Oleh itu, jika ovulasi berlaku selepas 5 hari, dan anda telahpun bersenggama selepas makan pil perancang, tinggi kemungkinan untuk anda mengandung walaupun telah mengambil pil kontraseptif kecemasan!

Selain itu,
anda tidak patut keliru antara pil kontraseptif kecemasan dan pil pengguguran
.

Pil kontraseptif kecemasan tidak akan membuatkan anda gugur. Oleh itu, ia tidak berkesan diambil jika anda telah mengandung.

Morning after pill
 hanya akan menghalang kehamilan jika anda mengambilnya selepas melakukan hubungan seksual.

Oleh itu, jika anda bersetubuh tanpa sebarang perlindungan selepas makan pil, ia sudah tidak mampu menghalang anda daripada mengandung.

Anda terpaksa mengambil semula pil tersebut jika tidak mahu mengandung. Ataupun, anda boleh beralih kepada penggunaan IUD sebagai salah satu kaedah kontraseptif kecemasan lain.

Ambil pil kontraseptif kecemasan hanya sekali dalam sebulan!

Morning after pill
 hanya boleh diambil sekali dalam satu kitaran haid. Pil perancang kecemasan akan mengganggu kitaran haid anda jika diambil terlalu kerap.

Pil perancang kecemasan juga boleh menyebabkan anda datang haid terlalu awal atau lambat sedikit pada kitaran yang akan datang.

Selain itu,
period pain yang bakal anda rasa juga mungkin akan jadi lebih teruk
.

Walau bagaimanapun, mengambil pil perancang lebih dari sekali tidak akan mempengaruhi kesuburan ataupun kebolehan seorang wanita untuk mengandung di masa hadapan.

Namun, itu tidak bermakna anda boleh mengambil pil ini berkali-kali ya!

Pastikan anda lebih selamat ketika melakukan hubungan seks

Jika anda dan pasangan gemar untuk melakukan
hubungan seks tanpa sebarang perlindungan
, mungkin sudah tiba masanya anda cuba kaedah kontraseptif yang lain selain kondom dan juga pil untuk rancang kehamilan.

Ada banyak kaedah lain yang boleh dicuba untuk rancang kehamilan seperti suntikan depo-provera, implant hormon, tampalan hormon, gegelang hormon dan juga pengunaan IUD.

Kesemua kaedah di atas ada baik dan buruknya yang tersendiri. Tetapi, ia lebih baik daripada bergantung 100% pada pil kontraseptif kecemasan semata-mata.

Walau bagaimanapun, anda mungkin masih perlu memakai
kondom jika mahu elakkan jangkitan STD
.

Disebabkan ada terlalu banyak pilihan untuk kontraseptif, anda mungkin akan rasa bingung dan keliru.

Berbincanglah dengan doktor jika kurang pasti dengan kaedah kontraseptif mana yang sesuai dengan gaya hidup anda.


Mencegah Sakit Jantung, Ini Tip Untuk Setiap Peringkat Umur (20-60 Tahun Ke Atas)

Anda ingin mencegah sakit jantung, tetapi tidak tahu dari mana hendak bermula? Penyakit jantung mempunyai banyak faktor risiko.

Sesetengah daripadanya seperti sejarah keluarga, umur dan jantina tidak boleh diubah. Walau bagaimanapun, ada banyak lagi cara yang anda boleh lakukan untuk
mengurangkan risiko sakit jantung.

Penyakit jantung merupakan pembunuh nombor 1 dunia. Walaupun ramai yang menganggap sakit jantung hanya berlaku kepada mereka yang telah berusia, namun serangan jantung kini semakin kerap berlaku dalam
kalangan golongan muda.

Kurang bersenam, diet yang tidak sihat dan
tabiat merokok
 merupakan antara amalan yang boleh menyebabkan masalah pada jantung anda.

Tidak kiralah berapa umur anda, masih belum terlambat untuk memastikan jantung anda kekal sihat. Apa yang penting, anda haruslah sanggup berubah walaupun secara perlahan-lahan.

Untuk mendapatkan lebih banyak info tentang Kesihatan Jantung, sila dapatkannya
di sini.

Mengelakkan sakit jantung untuk setiap peringkat umur

Nasib baiklah, ada banyak cara yang anda boleh lakukan untuk mencegah sakit jantung. Malah, cara ini juga sesuai diamalkan oleh mereka daripada setiap peringkat umur:

Makan makanan yang berkhasiat. Elakkan mengambil makanan segera untuk mengurangkan risiko penyakit jantung dan juga strok. Untuk pengetahuan anda,
tekanan darah tinggi
 dan masalah kolesterol merupakan dua penyebab utama masalah jantung.

Pilih makanan rendah lemak dan kurang garam.

Makan lebih banyak sayur-sayuran dan buah-buahan.

Elakkan makan terlalu banyak daging merah seperti daging lembu dan kambing.

Kurangkan mengambil
makanan dan minuman bergula.
 Cuba gunakan buah-buahan sebagai perasa.

Pastikan anda bersenam. Hanya 1 daripada 5 orang dewasa yang mendapatkan senaman secukupnya untuk kekal sihat.

Selain itu, pastikan anda tahu
tanda-tanda sakit jantung.
 Bukan semua orang alami sakit dada ketika terkena serangan jantung. Malah, simptomnya juga mungkin
berbeza mengikut jantina.

Antara tanda lazim sakit jantung ialah sakit di kawasan dada, pening kepala, rasa hendak pitam, loya, muntah-muntah dan sesak nafas.

Jika anda mengalami semua simptom berikut, pastikan anda berjumpa doktor atau telefon 999 secepat mungkin.

Mencegah sakit jantung pada umur 20 tahun

Umur 20 tahun mungkin nampak seperti masih muda, sihat dan bertenaga.

Walau bagaimanapun, sakit jantung boleh berlaku kepada sesiapa sahaja tanpa mengira usia. Oleh sebab itu, lebih baik kita sediakan payung sebelum hujan.

Jika anda baru menginjak usia 20 tahun, perkara pertama yang anda perlu lakukan untuk memastikan jantung sentiasa sihat ialah
melakukan pemeriksaan secara berkala.

Lakukan
ujian tekanan darah,
 kolesterol, kadar degupan jantung, gula dalam darah dan juga BMI. Jika anda tidak tahu BMI anda, kira menggunakan kalkulator kami di bawah:

[health_tool_article id=’32121″]

Perkara kedua,
jangan merokok dan elakkan asap sekunder
. Jika anda merokok, inilah masanya untuk berhenti. Kesannya terhadap badan dapat dirasai sehari selepas berhenti merokok.

Malah, apabila anda berhenti merokok selama setahun, risiko untuk anda mengalami sakit jantung berkurang sebanyak separuh!

Mencegah sakit jantung pada umur 30 tahun

Ketika umur menginjak 30 tahun, ramai yang sudah mempunyai keluarga sendiri dan mula serius dalam karier masing-masing.

Disebabkan kesibukan ini, ramai yang mula ambil ringan mengenai kesihatan jantung masing-masing.

Pada waktu ini, penting untuk anda
ketahui sejarah keluarga anda.
 Risiko sakit jantung akan meningkat jika anda mempunyai ahli keluarga yang menghidap sakit jantung.

Pastikan anda
kekalkan berat badan yang sihat,
 bersenam dengan kerap, tidak merokok dan makan dengan sihat.

Jika anda mempunyai ahli keluarga, inilah masanya untuk merapatkan hubungan anda bersama anak-anak.

Lakukan aktiviti seperti memasak bersama mereka dan terangkan kepentingan
makan secara sihat.
 Selain itu, lebihkan sayur-sayuran dan buah-buahan di dalam diet seharian anda.

Mencegah sakit jantung pada umur 40 tahun

Sudah sampai masanya untuk lebih serius dalam mencegah sakit jantung!

Ketika anda berumur 40 tahun, metabolisme badan mula perlahan.
Jaga berat badan anda
. Elakkan penambahan berat badan dengan makan secara sihat dan bersenam.

Periksa kadar gula dalam darah.
 Ujian ini dapat menentukan sama ada anda berisiko untuk
menghidap diabetes ataupun tidak.

Jika anda mempunyai berat badan berlebihan, pastikan anda melakukan pemeriksaan dengan lebih kerap.

Mencegah penyakit jantung pada umur 50 tahun

Tidak seperti rambut yang kian memutih dan kulit yang makin berkedut, keadaan jantung kita tidak dapat dilihat secara fizikal.

Pada waktu ini, mudah untuk kita mengabaikan diet masing-masing.

Jangan lupa, walau berapa pun umur anda,
makan secara sihat
 merupakan sesuatu yang wajib dilakukan. Selain itu, pastikan anda lebih
peka terhadap tanda-tanda penyakit jantung.

Kekal sihat walau berumur 60 tahun ke atas!

Umur yang semakin lanjut bermaksud risiko sakit jantung yang kian meningkat. 4 daripada 5 individu yang meninggal dunia disebabkan penyakit jantung koronari berumur 65 tahun ke atas.

Pastikan anda perhatikan tekanan darah dan
tahap kolesterol anda.
 Anda masih perlu makan secara sihat dan bersenam untuk mengelakkan serangan jantung.

Apabila anda semakin tua, badan tidak lagi memerlukan kalori sebanyak dahulu. Oleh sebab itu, sebarang penambahan berat badan hanya akan meningkatkan risiko sakit jantung.


Bila Masa Sesuai Untuk Si Kecil Makan Buah Strawberi? Ia Boleh Menguatkan Sistem Imun Anak!

Strawberi – buah yang memiliki warna yang menarik dan tinggi kandungan vitamin. Ironinya, buah ini juga cenderung mewujudkan tindak balas
alahan
 yang tidak diingini. Jadi, bolehkah memberi bayi makan strawberi? Ikuti artikel ini untuk mengetahui dengan lebih lanjut.

Apakah reaksi alahan kepada strawberi?

Reaksi alahan yang biasa ditunjukkan seperti ruam dan gatal-gatal, terutama apabila buah menyentuh kulit di sekitar mulut. Namun, ada masanya tindak balas yang teruk mungkin boleh berlaku yang melibatkan bengkak di dalam kerongkong. Simptom lain yang turut boleh berlaku adalah seperti timbul keradangan pada kulit, muntah, loya, cirit-birit, kesukaran bernafas, dan jika individu tersebut mempunyai asma atau ekzema, ia berisiko akan menjadi lebih teruk.

Bila masa yang sesuai perkenalkan strawberi?

Pakar mempunyai pendapat dan garis panduan yang berbeza tentang kesesuaian buah strawberi untuk diperkenalkan diet pemakan bayi. Terdapat pendapat yang mengesyorkan untuk menunggu sehingga bayi berusia sekurang-kurangnya setahun sebelum memberikan kepada mereka.

Walau bagaimanapun, di Amerika Syarikat, laporan dari
American Academy of Pediatrics,
menyatakan garis panduan ini telah diubahsuai untuk membolehkan bayi memakan strawberi seawal usia 6 bulan.

Keliru bukan? Sebagai ibu bapa, mesti anda tidak tahu mahu mengikut pendapat yang mana. Untuk memudahkan keadaan dan agar tidak mencetuskan sebarang risiko kepada bayi, sebaiknya, strawberi diperkenalkan kepada bayi anda hanya selepas 12 bulan, bersama makanan lain yang turut mempunyai potensi untuk mencetuskan tindak balas alahan. Tetapi jika terdapat sejarah keluarga yang mempunyai alahan, adalah lebih baik untuk menunggu tempoh yang lebih lama. Anda boleh bertanyakan kepada pakar pediatrik untuk sebarang kepastian.

Kombinasi makanan

Strawberi boleh dicampurkan dengan beberapa pilihan makanan untuk menjadikan makanan bayi lebih lazat. Berikut adalah beberapa cadangan kombinasi makanan:

Buah-buahan. Puri strawberi yang dicampurkan dengan puri buah-buahan lain akan memberikan rasa yang hebat. Antara buah-buahan yang menjadi pilihan seperti mangga dan pic.

Bijirin bayi: tambahan strawberi bersama pelbagai jenis pilihan bijirin bayi. Anda turut boleh mencampurkan tepung yang diperbuat daripada beras dan oat untuk menghasilkan bubur yang lazat.

Susu dan yogurt. Merupakan kombinasi klasik yang digemari oleh individu dewasa dan kanak-kanak. Campuran strawberi dan susu lembu adalah sesuai untuk diberikan selepas bayi berusia 12 bulan.

Kebaikan strawberi

 Menguatkan sistem imun

Strawberi kaya dengan vitamin C, antioksidan dan fitokimia yang berperanan untuk menjaga sistem imun agar sentiasa sihat. Sistem imun yang lebih kuat dapat meningkatkan ketahanan bayi terhadap beberapa patogen yang menyebabkan penyakit.

 Meningkatkan sistem saraf

Fitokimia yang terdapat dalam strawberi menawarkan beberapa manfaat kepada sistem saraf, termasuk meningkatkan fungsi otak.

 Baik untuk sistem peredaran darah

Kalium dalam strawberi memberikan peranan kepada kesihatan umum bayi, mengembangkan saluran darah dan mempertingkatkan tahap kesihatan sistem peredaran darah secara keseluruhan.

 Tulang kekal sihat

Strawberi mengandungi kalsium, fosforus, fluorida yang memainkan peranan penting dalam menguatkan tulang – amat penting untuk pembesaran bayi.


Boleh Ke Orang Diabetes Makan Pisang? Ini Kesannya Pada Paras Glukosa Darah!

Pisang diabetes? Tapi boleh ke individu dengan kencing manis makan pisang? Jom ketahui jenis pisang untuk penderita diabetes yang sesuai untuk dimakan.

Untuk mendapatkan lebih banyak info tentang Kencing Manis, sila dapatkannya
di sini.

Pisang, kesannya pada diabetes & tahap glukosa darah

Sebagai
penghidap diabetes
, adalah penting untuk memastikan paras gula darah stabil. Pengurusan tahap glukosa darah yang baik boleh membantu mencegah atau melambatkan perkembangan beberapa
komplikasi perubatan utama diabetes
.

Disebabkan itu, amat penting untuk mengelakkan atau meminimumkan makanan yang melonjakkan glukosa darah.

Buah-buahan umumnya baik untuk kesihatan, namun pisang mempunyai kandungan karbohidrat dan gula – nutrien utama yang meningkatkan
paras gula darah
.

Jadi apakah jenis pisang untuk penderita diabetes, ya?

Waspada dengan kandungan karbohidrat dalam pisang

Amat penting untuk pesakit diabetes mengetahui jumlah dan jenis karbohidrat dalam diet harian.

Ini kerana karbohidrat meningkatkan paras gula darah berbanding nutrien lain, yang bermaksud ia boleh menjejaskan pengurusan glukosa darah anda.

Apabila paras gula darah meningkat pada individu tanpa diabetes, badan mereka akan
menghasilkan insulin
. Ini membantu mengalihkan gula keluar dari darah dan masuk ke dalam sel – tempat ia digunakan atau disimpan.

Malangnya, proses ini tidak berfungsi seperti sepatutnya bagi penghidap diabetes. Ia sama ada badan tidak menghasilkan insulin mencukupi atau sel-sel mewujudkan rintangan terhadap insulin yang dihasilkan.

Tanpa pengurusan diabetes yang betul, anda mungkin mengalami lonjakan paras glukosa darah selepas makan makanan berkarbohidrat tinggi atau mempunyai paras gula darah yang sentiasa tinggi – kedua-duanya tidak baik untuk kesihatan.

Jumlah gula dalam pisang diabetes

Satu pisang sederhana (kira-kira 126 gram) mengandungi 29 gram karbohidrat dan 112 kalori. Karbohidrat adalah dalam bentuk gula, kanji dan serat. Ia juga mengandungi kira-kira 15 gram gula.

Jenis pisang untuk penderita diabetes: Kaya kandungan serat

Selain kanji dan gula, pisang bersaiz sederhana turut mengandungi 3 gram serat.

Setiap individu termasuklah penghidap diabetes, harus cuba
mengambil serat harian
mencukupi untuk potensi manfaat kesihatan.

Bahkan serat amat penting untuk pesakit diabetes kerana ia boleh membantu melambatkan penghadaman dan penyerapan karbohidrat. Ini boleh mengurangkan lonjakan gula dalam darah dan meningkatkan pengurusan glukosa darah secara keseluruhan.

Antara cara untuk menentukan bagaimana makanan mengandungi karbohidrat akan mempengaruhi gula darah adalah dengan melihat
indeks glisemik (GI)
.

GI menyusun kedudukan makanan berdasarkan berapa banyak dan berapa cepat ia meningkatkan paras glukosa darah.

GI rendah: 55 atau kurang

GI sederhana: 56 – 69

GI tinggi: 70 – 100

Diet berdasarkan makanan GI rendah dianggap sangat baik untuk
penghidap diabetes jenis 2
 – ia diserap lebih perlahan dan menjadikan peningkatan glukosa darah secara beransur-ansur dan bukan secara mendadak.

Secara keseluruhan, skor pisang diabetes antara rendah hingga sederhana pada skala GI – bergantung pada tahap kematangan buah.

Baca juga:

Pisang hijau: Jenis pisang untuk penderita diabetes

Jumlah karbohidrat dalam pisang adalah bergantung kepada tahap kematangannya.

Pisang hijau atau tidak masak, mengandungi kurang gula dan lebih tahan kanji – sejenis karbohidrat yang tidak dihadam dalam usus kecil – dan tidak menyebabkan peningkatan paras glukosa darah.

Sebaliknya, ia menapai dalam usus besar dan memberi makan
bakteria usus
 yang bermanfaat.

Jenis pisang untuk penderita diabetes, cara menentukannya

Pisang kuning atau masak, mengandungi kurang tahan kanji berbanding pisang hijau, serta lebih banyak gula yang lebih cepat diserap daripada kanji.

Ini bermakna pisang yang masak sepenuhnya mempunyai GI lebih tinggi dan akan menyebabkan gula darah meningkat lebih cepat berbanding pisang hijau yang belum masak.

Saiz & jenis pisang untuk penderita diabetes

Tahap kematangan buah bukanlah satu-satunya faktor yang menentukan jumlah gula dalam pisang – saiz juga penting. Lebih besar pisang, lebih banyak karbohidrat yang akan diperolehi.

Dalam erti kata lain, semakin besar saiz
buah pisang,
 kesan terhadap paras gula darah menjadi lebih besar. Kesan saiz ini dikenali sebagai beban glisemik.

Beban glisemik dikira dengan mendarabkan GI makanan kepada bilangan karbohidrat dalam hidangan dan kemudian membahagikan nombor itu dengan 100.

Skor kurang daripada 10 dianggap rendah, 11-19 adalah sederhana dan 20 atau lebih adalah tinggi.

Untuk memastikan gula darah tidak meningkat terlalu banyak, adalah penting untuk mengetahui saiz pisang yang anda makan.

Cara pengambilan pisang diabetes

Sebagai penghidap diabetes, anda boleh
menikmati buah-buahan
 seperti pisang sebagai sebahagian daripada rancangan pemakanan yang sihat.

Petua berikut boleh membantu meminimumkan kesannya terhadap paras gula darah anda:

Perhatikan saiz pisang

Pilih jenis pisang untuk penderita diabetes yang pejal dan hampir masak

Bahagikan waktu pengambilan buah dalam seharian. Tujuannya untuk mengurangkan beban glisemik dan paras glukosa darah stabil

Ambil pisang dengan makanan lain seperti yogurt – untuk melambatkan penghadaman dan penyerapan gula

Ketahuilah, amat penting untuk sentiasa memantau pengambilan karbohidrat seperti pisang diabetes untuk mengelakkan
tahap glukosa darah
 terjejas.


Perintah Kawalan Pergerakan Buat Anda Resah & Gelisah? Ini 5 Cara Berkesan Atasinya

Kegelisahan boleh merujuk sebagai perasaan bimbang, gugup, atau takut terutama ketika anda takut memikir tentang apa yang bakal berlaku. Ia adalah satu tindak balas normal, tetapi seandainya anda tidak dapat mengendalikan kegelisahan anda dengan sebaiknya, ia boleh mendatangkan impak kepada tahap kesihatan anda.

Kebiasaannya rasa resah dan gelisah ini berlaku apabila berada dalam situasi tekanan tinggi, seperti menghadapi tarikh akhir kerja, menyesuaikan diri dengan perubahan baru di tempat kerja atau beradaptasi dengan perubahan untuk menjadi seorang ibu.

Simptom biasa kegelisahan adalah perut rasa tidak selesa, sakit kepala ringan, tapak tangan berpeluh, dan jantung berdegup laju.

Dalam hidup, anda perlu berdepan dengan pelbagai perkara yang mungkin membuatkan anda rasa takut, bimbang dan cemas. Untuk menghentikan kegelisahan dari menjadi semakin tidak terkawal, anda harus mengenali tanda-tanda amaran kegelisahan dan mencari cara untuk mengatasinya. Tip di bawah mungkin dapat membantu anda menangani kegelisahan dan keresahan.

1. Bersenam

Kebanyakan individu tidak biasa melakukan senaman, tetapi kajian melaporkan bahawa bersenam lima kali seminggu dapat mengurangkan kegelisahan dan tekanan.

Tanpa bersenam, tekanan yang anda hadapi akan membuatkan otot menjadi tegang dan menyebabkan kesakitan. Apabila anda dapat melakukan sedikit pergerakan, tenaga tambahan berlebihan dapat dikeluarkan dari badan dan menjadikan diri anda lebih seimbang secara mental.

Kesan dari senaman yang dilakukan, ia menjadikan
neurotransmitter
(bahan kimia otak yang membawa maklumat ke seluruh otak dan tubuh) dapat dibebaskan, sekaligus memberi peningkatan kepada emosi dan pernafasan anda. Senaman secara teratur dapat membantu mengurangkan rasa resah dan gelisah anda.

2. Amalkan gaya hidup sihat

Kehidupan yang sihat memainkan peranan penting dapat menguruskan kegelisahan.

Anda harus dapat mengawal aspek hidup anda dengan mendapatkan tidur yang cukup untuk memperolehi nutrisi dan penghidratan, kerana tubuh anda memerlukan bekalan tenaga yang mencukupi untuk melakukan pekerjaan.

Semakin tubuh anda sihat, semakin kurang rasa gelisah yang anda hadapi. Masalah utama bagi individu yang mengalami kemurungan adalah untuk mendapatkan tidur yang mencukupi.

Tidur membantu anda mengimbangi tubuh dan tahap psikologi anda. Waktu tidur adalah untuk tubuh anda berehat sepenuhnya. Anda harus cukup tidur untuk menghilangkan kegelisahan anda.

3. Latih diri untuk bertenang

Visualisasi adalah satu cara untuk mendapatkan ketenangan bagi mengatasi kegelisahan. Cuba bayangkan anda sedang berada dalam tempat yang tenang, pantai yang cantik atau taman kehijauan yang penuh bunga, sebagai contoh. Anda pasti akan menjadi lebih tenang dan mendapat peluang untuk berhubung dengan fikiran anda untuk menangani tekanan secara semula jadi.

4. Alihkan perhatian

Alihkan pemikiran anda, mungkin dengan memulakan perbualan dengan seseorang individu mengenai topik yang tidak berkaitan dengan kegelisahan anda adalah satu idea untuk melupakan apa yang anda lalui.

Apabila anda tidak memikirkan tentang kegelisahan, masalah mungkin dapat disingkirkan dari fikiran anda dan anda dapat menikmati perbualan dengan sebaiknya.

Hadkan akses kepada perkara negatif dari media dan jangan biarkan ia mempengaruhi fikiran anda. Gunakan iPod atau pemain media mudah alih yang lain dengan memuat turun buku audio, podcast atau muzik yang anda suka dan nikmatinya.

5. Wujudkan matlamat kecil

Anda pasti pernah mendengar ,”mulakan sesuatu perkara dengan langkah demi langkah”. Bina matlamat kecil dan penuhinya setiap hari. Elakkan meletak matlamat besar yang terlalu banyak yang mungkin membuatkan anda rasa serba salah dan bimbang.

Anda boleh kecilkan skop matlamat anda, sebagai contoh, daripada menulis “masak makan malam”, anda boleh pecahkannya kepada “rancang makan malam”, “beli barang runcit”, “sediakan makan malam”.

Menyelesaikan tugasan kecil dalam senarai matlamat anda dapat memberikan satu kepuasan kepada anda.

Apabila anda dapati diri anda sedang bergelut dengan kegelisahan dan keresahan, anda harus ingatkan kembali tentang apa yang anda telah capai sehingga ke hari ini.

Jika anda masih tidak dapat mengawal kegelisahan anda, anda mungkin perlu untuk mendapatkan bantuan doktor untuk dirujuk kepada pakar psikologi atau profesional kesihatan mental yang lain.

Hello Health Group
 tidak menyediakan nasihat perubatan, diagnosis atau rawatan.


Selalu Rasa Cepat Naik Darah? Jaga-jaga Jika Disertai Dengan 'Anxiety', Boleh Terkena Sakit Jantung!

Adakah terdapat sebarang perkaitan atau hubungan antara perasaan marah dengan keresahan? Bagaimana rasa marah ini boleh mempunyai hubungan dengan resah gelisah?

Bagi mengetahui jawapannya, teruskan membaca artikel ini.

Maksud keresahan dan juga perasaan marah

Keresahan atau kegelisahan bermakna emosi yang dicirikan oleh perasaan ketegangan, fikiran yang risau dan perubahan fizikal seperti peningkatan tekanan darah.

Manakala rasa marah pula bermaksud perasaan jengkel, tidak senang, atau kebencian yang kuat.

Tahukah anda, walaupun kedua-dua perasaan ini berbeza, namun kedua-dua perasaan ini sebenarnya bertindak balas hasil daripada sebarang ancaman yang hadir kepada kita.

Adakah kedua-duanya mempunyai persamaan?

Boleh dikatakan sebegitu. Ini kerana kedua-dua perasaan ini adalah sebahagian daripada keadaan yang dialami oleh manusia.

Sebagai contoh, kedua-dua rasa marah dan keresahan akan menjadikan tubuh kita berada
pada tahap kewaspadaan yang tinggi sekiranya diancam atau mengesan sebarang bahaya.

Malah, apabila kita berasa marah atau resah, kedua-duanya akan menyebabkan beberapa simptom kecil yang sama.

Anda mungkin akan mengalami peningkatan degupan jantung
dan tekanan darah yang tinggi.

Namun, perasaan marah mungkin berlaku terhadap sesuatu ancaman khusus sahaja. Manakala, keresahan boleh berlaku tanpa ancaman khusus.

Perasaan marah dan keresahan akan menyebabkan simptom-simptom fisiologi yang sama

Apabila anda sedang berada dalam keadaan marah atau resah, hormon kortisol dan adrenalin akan terhasil daripada tubuh. Kedua-dua ini akan terhasil sekiranya tubuh anda berasa diancam.

Oleh sebab itu, selain degupan jantung dan tekanan darah tinggi, anda juga mungkin akan berasa sesak nafas, otot yang tegang, badan berasa panas, perut berasa seperti tidak sedap dan pening kepala.

Kesemua ini boleh dirasakan ketika anda sedang marah atau resah.

Namun, bagi keresahan yang kronik,
anda mungkin akan mengalami beberapa simptom lain seperti berpeluh
, menggeletar, dan rasa seperti hendak pitam.

Simptom-simptom ini akan menghilang setelah anda kembali tenang. Namun jika anda kerap mengalami keresahan dan perasaan marah, maka kesihatan anda mungkin akan terjejas.

Perasaan marah dan keresahan berpunca daripada psikologi yang sama

Apabila anda berhadapan dengan punca sesuatu tekanan dan anda tidak mampu menanganinya
, anda mula akan berasa resah.

Sekiranya punca tekanan tersebut semakin bertambah dan mengancam diri anda, maka anda akan lebih mudah menjadi marah.

Sesetengah ahli psikologi berpendapat, rasa marah sebenarnya terletak pada asal perasaan resah.

Bagi mereka yang jarang atau tidak pandai menunjukkan kemarahan mereka, maka mereka akan lebih lama mengalami keresahan dalam hidup mereka.

Kajian-kajian yang membuktikan hubungan antara perasaan marah dan keresahan

Satu kajian ada menyebut,
perasaan mudah marah sering dikaitkan dengan kegelisahan yang dialami.

Malah, mereka yang mengalami kemurungan berserta keresahan sebenarnya lebih mudah untuk menjadi marah berbanding mereka yang hanya mengalami kemurungan.

Ada juga kajian yang menyatakan bahawa, mereka yang mengalami kemurungan berserta keresahan lebih mudah menjadi marah atau mengalami serangan marah.

Manakala mereka yang hanya mengalami keresahan atau mengalami kemurungan kurang menjadi marah.

Adakah wujud sebarang kesan jika kerap marah atau resah?

Semestinya ada. Bagi mereka yang tidak boleh mengawal rasa marah dan keresahan yang dialami, anda mungkin memerlukan khidmat profesional untuk membantu anda mengatasinya.

Ini kerana, sifat marah dan resah yang melampau bukan hanya menjejaskan mental anda, tetapi juga aspek fizikal.

Dari segi mental, rasa marah ini akan semakin meningkat bagi mereka yang mengalami gangguan keresahan dan juga kemurungan.

Dari segi fizikal pula, perasaan marah dan resah yang melampau akan menyebabkan masalah pernafasan seperti asma, sakit kepala, sakit jantung, tekanan darah tinggi serta keletihan.

Bagaimana saya boleh mengatasinya?

Terdapat beberapa perkara mudah yang boleh anda lakukan untuk mengawal rasa marah dan resah anda. Salah satunya adalah melalui aktiviti sukan atau senaman.

Ada kajian mengatakan, mereka yang berlari menggunakan
treadmill
 selama 20 minit menunjukkan simptom kemarahan dan keresahan yang lebih sedikit berbanding sebelum mereka bersenam.

Selain itu, anda juga boleh melibatkan diri dalam aktiviti yoga dan juga bernafas secara dalam.

Jika anda benar-benar tidak boleh mengawal rasa marah anda, cuba dapatkan bantuan profesional seperti kaunselor untuk membantu diri anda mengawalnya.

Mereka akan menjalankan beberapa jenis terapi yang sesuai dengan keadaan anda. Selamat mencuba!


4 Bahan Semula Jadi Untuk Kulit Cantik & Berseri, Tak Payah Lagi Pakai Produk Mahal!

Mempunyai kulit yang sihat dan berseri adalah apa yang diinginkan oleh semua orang. Makanya, dalam artikel ini kami kongsikan makanan untuk kulit cantik tanpa memerlukan kos yang tinggi untuk mendapatkan kembali keanjalan kulit wajah.

Jom teruskan pembacaan anda.

Untuk mendapatkan lebih banyak info tentang Kesihatan Kulit sila dapatkannya
di sini.

Makanan untuk kulit cantik #1. Madu

Untuk menjadikan kulit kelihatan licin dan lembap,
anda boleh menggunakan madu sebagai topeng muka (mask).

Madu tidak hanya melembapkan, tetapi ia juga melawan bakteria dan jangkitan dengan sangat berkesan. Madu juga sangat baik untuk
orang yang mengalami jerawat.

Sapu madu terus ke kulit anda, biarkan ia kering secara semula jadi dan basuh muka menggunakan air suam. Ramuan ini boleh digunakan setiap hari.

Sebagai alternatif, anda juga boleh menggabungkan madu dengan dua sudu susu dan satu sudu teh tepung. Ramuan ini juga akan membuatkan kulit anda menjadi lebih berseri.

Makanan untuk kulit cantik #2. Daun lidah buaya

Lidah buaya telah diketahui sangat baik untuk kulit. Ia mengandungi sifat antibakteria yang dapat menyembuhkan jerawat, zat-zat astringen untuk penyembuhan bekas luka dan sifat anti-radang yang dapat meredakan kulit beriritasi. Selain itu,
lidah buaya juga melembapkan kulit dengan baik.

Sapu Ekstrak gel daripada daun lidah buaya menggunakan bebola kapas. Biarkan ia kering secara semula jadi selama setengah jam, kemudian bilas dengan air suam. Ramuan ini boleh digunakan beberapa kali seminggu.

Makanan untuk kulit cantik #3. Serbuk penaik

Serbuk penaik mengekalkan tahap pH yang sesuai pada kulit, mengandungi bahan antiseptik ringan dan anti-radang yang boleh sembuhkan jerawat serta bintik-bintik.

 Ia juga boleh digunakan sebagai pengelupasan untuk menghilangkan semua kotoran, sel kulit mati dan solekan yang tersisa di wajah anda.

Anda boleh membuat mask dengan satu sudu teh serbuk penaik dan satu sudu teh jus lemon atau air. Sapukan pada kulit anda, biarkan ia kering secara semula jadi, kemudian perlahan-lahan membasuhnya dengan air suam. Anda boleh menggunakan ramuan ini dua atau tiga kali seminggu supaya kulit kelihatan licin dan bertenaga.

Sebagai alternatif, anda boleh menggantikan jus lemon atau air dengan madu mentah untuk meningkatkan kesan penyembuhan bagi kulit jerawat. Sapu campuran secara langsung ke kulit anda, dengan perlahan mengurut wajah dalam gerakan bulat selama satu minit. Kemudian basuh dengan air suam. Akhir sekali, percik air sejuk ke
muka untuk menutup liang pori.

Timun

Timun sangat baik dalam menghidrat, menyuburkan dan memperbaiki sel kulit mati. Di samping itu, ia juga mempunyai bahan astringen yang boleh memperbaiki keadaan keseluruhan kulit dan mengeluarkan sel-sel kulit mati.

Pilih timun yang segar, bersihkan dengan teliti dan potong mengikut kepingan tebal. Gosokkan kepingan timun pada seluruh kulit anda supaya ia dapat menyerap gel timun. Biarkan ia kering secara semula jadi semalaman, kemudian basuhnya dengan air suam pada waktu pagi. Ramuan ini boleh digunakan setiap hari sebelum tidur.

Sebagai alternatif, anda boleh mencampurkan jus timun bersama jus lemon untuk kegunaan harian.

Amalkan ramuan mudah ini beberapa kali seminggu, anda akan mempunyai kulit yang sihat dan berseri dalam masa yang singkat!


6 Cara Terbaik Untuk Elak Kencing Kotor, No. 4 Orang Berkahwin Wajib Amalkan!

Tahukah anda, apakah cara mengatasi kencing kotor dan hilangkan simptom disebabkan oleh penyakit ini?

Jangkitan saluran kencing atau UTI
 merupakan satu kondisi yang boleh menyebabkan ketidakselesaan dalam kalangan penghidapnya.
 Rasa kencing tidak lawas, berbau busuk dan kadangkala sakit ketika membuang air boleh buat sesiapa sahaja jadi tidak keruan.

UTI merupakan sejenis jangkitan
 yang amat lazim berlaku terutamanya dalam kalangan wanita. Disebabkan perkara ini melibatkan alat sulit, ramai yang rasa sukar untuk bercakap mengenainya di hadapan doktor.

Jika anda kerap mengalami UTI yang berulang, anda mungkin perlu lakukan beberapa perubahan dari segi kebersihan diri dan gaya hidup.

Ada banyak cara yang anda boleh lakukan sebagai
cara mengatasi penyakit kencing kotor
.
Jika anda ingin tahu lebih lanjut, mari baca tip berkenaan cara pencegahan yang kami berikan di bawah.

Untuk mendapatkan lebih banyak info tentang Jangkitan Saluran kencing, sila dapatkannya
di sini.

Cara mengatasi kencing kotor

Penyakit kencing kotor kadangkala tidak dapat diatasi walau apa pun yang anda lakukan kerana sukar dielakkan. Jika anda kerap mengalami jangkitan saluran kencing, pastikan anda berjumpa doktor untuk pemeriksaan lanjut.

Namun, ada beberapa perkara yang anda boleh lakukan untuk mengatasi kencing kotor.

Di bawah, kami kongsikan 6 cara terbaik yang boleh anda lakukan untuk mengelakkan jangkitan dan hilangkan
simptom penyakit
kencing kotor.

1. Cara mengatasi kencing kotor: minum air dengan cukup

Cara terbaik untuk mengelakkan jangkitan saluran kencing ialah dengan
minum banyak air
. Amalan ini dapat membuatkan anda membuang air dengan lebih kerap dan membantu mengeluarkan bakteria dari saluran kencing.

Walaupun anda boleh
minum apa sahaja air yang disukai
, namun air kosong merupakan pilihan terbaik untuk elak UTI. Minum sebanyak 6 hingga 8 gelas sehari sudah memadai untuk memenuhi keperluan air badan sepanjang hari.

Jika anda mempunyai masalah untuk
minum air kosong
, cuba tambahkan sepotong oren atau limau ke dalam air minuman.

Selain itu, anda juga boleh sediakan sesuatu yang sihat seperti jus, smoothie buah-buahan, teh herba atau susu mengikut selera anda.

Tetapi, jangan ambil minuman yang
mengandungi kafein
 atau alkohol terlalu banyak! Kedua-dua minuman ini merupakan sejenis diuretik yang boleh mengakibatkan iritasi pada pundi kencing.

2. Minum jus kranberi elak jangkitan saluran kencing

Salah satu cara mengatasi kencing kotor paling popular untuk elak UTI ialah dengan mengamalkan pengambilan jus kranberi. Walau bagaimanapun, sejauh mana pengambilan jus ini dapat elakkan UTI, ia masih lagi tidak dapat disahkan.

Kranberi mengandungi sejenis bahan aktif yang dikenali sebagai
A-type proanthocyanidins
yang dapat menghalang pelekatan bakteria pada permukaan pundi kencing, lebih-lebih lagi bakteria E. coli.

Walau bagaimanapun, kebanyakan kajian yang dijalankan
mendapati jus kranberi
 dan juga suplemen tidak mengandungi bahan aktif ini secukupnya.

Menurut sebuah kajian yang dijalankan oleh Juthani-Mehta, Van Ness dan Bianco selama 1 tahun, mereka mendapati pengambilan kapsul kranberi dalam kalangan wanita berusia di rumah orang-orang tua tidak menunjukkan sebarang perbezaan dari segi kewujudan
bacteriuria plus pyuria.

Walau bagaimanapun, risiko pengambilan jus kranberi untuk mengubati UTI adalah sangat kecil. Malah, jika anda ingin mengamalkan jus kranberi sebagai diet anda, ada banyak lagi kebaikan lain yang boleh diperoleh selain menjadi cara mengatasi kencing kotor.

Cara mengatasi kencing kotor 3: lap kemaluan dari depan ke belakang

Disebabkan bakteria E. coli banyak terdapat di kawasan dubur, penting untuk kita mengamalkan cara betul mengelap kemaluan lebih-lagi bagi kaum Hawa yang mempunyai uretra lebih pendek berbanding lelaki.

Sama juga ketika anda datang bulan. Pastikan tuala wanita sentiasa ditukar untuk mengelakkan jangkitan. Selain itu, jangan sesekali gunakan sebarang penyembur atau deodoran pada kawasan intim.

Pastikan anda sentiasa mengelap kemaluan dari depan ke belakang dan bukan sebaliknya. Amalan ini akan mengurangkan risiko untuk E. coli daripada rektum untuk memasuki saluran kencing dan menyebabkan jangkitan.

Jika mengalami cirit-birit, pastikan anda cuci kawasan kemaluan dengan rapi. Kesukaran untuk mengawal pergerakan usus ketika
mengalami cirit birit
 boleh meningkatkan risiko anda untuk menyebarkan E. coli ke dalam saluran uretra.

Baca juga:

Wanita TIDAK SUBUR Kerana Kerap Alami Kencing Kotor, Benar Atau Tidak?

Kencing Kotor VS UTI VS Pundi Kencing Aktif: Simptom Lebih Kurang Sama, Tapi 3 Benda Ini Bezanya

4. Buang air selepas melakukan hubungan seks

Amalan membuang air selepas melakukan hubungan seks dapat membantu mengurangkan
risiko UTI.
 Membuang air selepas melakukan hubungan seks dapat mengeluarkan bakteria yang boleh menyebabkan jangkitan saluran kencing.

Selain itu, anda juga boleh
membasuh kemaluan
 sebelum dan selepas melakukan seks. Dengan menjaga kebersihan kemaluan anda, bakteria yang boleh menyebabkan UTI lebih sukar untuk memasuki saluran uretra.

Sebelum melakukan seks, minum segelas air terlebih dahulu untuk memudahkan anda membuang air.

5. Elakkan memakai produk yang boleh menyebabkan iritasi

Antara cara mengatasi kencing kotor ialah dengan mengelakkan memakai produk yang boleh menyebabkan iritasi pada alat sulit. Sebagai contoh, tuala wanita atau tampon yang berbau wangi, bedak dan penyembur deodoran yang boleh menggalakkan pertumbuhan bakteria pada kawasan
vagina
.

Tinggalkan juga amalan meruang. Amalan ini bukan sahaja tidak mendatangkan apa-apa kebaikan, malah lebih membawa keburukan daripada kebaikan.

Pemakaian produk yang tidak sesuai dan
amalan meruang
 boleh merubah pH semula jadi pada kawasan kemaluan. Ini boleh menyebabkan jangkitan seperti UTI,
bacterial vaginosis
 dan
jangkitan yis.

Vagina merupakan tempat tinggal bagi 50 spesis microorganisma yang berbeza. Microorganisma ini bertanggungjawab mengekalkan kesihatan alat sulit dan memastikan pH sentiasa berada dalam keadaan seimbang.

Selain itu, penggunaan
bath bombs
, mandian buih dan minyak pati semasa mandi juga boleh menyebabkan kegatalan pada alat sulit. Selain itu, mandi menggunakan pancuran dan elakkan berendam dalam tab mandi.

Oleh sebab itu, hati-hati jika anda ingin menggunakan sebarang produk. Sekiranya boleh menyebabkan iritasi, elakkan menggunakan produk tersebut di masa hadapan.

6. Tukar alat pencegah kehamilan sebagai cara hilangkan kencing kotor

Tukar alat pencegah kehamilan juga boleh menjadi cara mengatasi kencing kotor. Ada beberapa jenis alat pencegah kehamilan yang boleh meningkatkan

risiko untuk menghidap UTI.
Antaranya ialah penggunaan alat seperti diafragma atau
spermicide
 yang dapat menggalakkan pertumbuhan bakteria.

Jika anda rasa alat pencegah kehamilan yang sedang digunakan adalah
penyebab UTI,
cuba berbincang dengan doktor pada masa hadapan. Mereka dapat membantu anda mencari alternatif lain yang lebih sesuai.

Selain itu, gunakan pelincir berasaskan air jika anda alami
masalah vagina kering
 semasa melakukan hubungan seks. Pelincir jenis ini tidak akan
ganggu pH alat sulit
 atau menggalakkan pertumbuhan bakteria.

Kini anda telah tahu
cara mengatasi kencing kotor. Moga membantu!


5 Penyakit Teratas Membunuh di Malaysia

Sejak 2016 hingga kini, lihat semula 5 penyakit teratas yang melanda penduduk Malaysia. Baiknya, semakin negara bertambah maju, penyakit berjangkit dan penyakit masyarakat bukan lagi menjadi perhatian.

Penyakit jantung koronari

Di Malaysia,  pembunuh nombor 1 dari segi penyakit dan masalah berkaitan kesihatan adalah penyakit jantung koronari. Pada tahun 2010, jumlah kematian di Malaysia yang disebabkan oleh penyakit jantung koronari adalah 22,701, mengikut Pertubuhan Kesihatan Sedunia (WHO).

Penyakit jantung koronari merujuk kepada pembentukan plak di arteri jantung yang boleh mengakibatkan serangan jantung. Ia mungkin kronik, penyempitan arteri koronari dari semasa ke semasa dan menghadkan bekalan darah ke bahagian otot. Atau ia boleh menjadi akut, akibat pecahnya plak secara tiba-tiba dan pembentukan trombus atau bekuan darah.

Strok/Angin ahmar

Strok adalah punca utama kematian ketiga di Malaysia. Hanya penyakit jantung dan kanser membunuh lebih banyak. Ia dianggap sebagai penyebab utama ketidakupayaan yang teruk, dan setiap tahun, kira-kira 40,000 orang di Malaysia mengalami strok. Sesiapa sahaja boleh mengalami strok, termasuk kanak-kanak, tetapi sebahagian besar kes menjejaskan orang dewasa.

Strok adalah “serangan otak”. Ia boleh berlaku kepada sesiapa sahaja pada bila-bila masa. Ia berlaku apabila aliran darah ke kawasan otak terhalang. Apabila ini berlaku, sel-sel otak hilang oksigen dan mula mati. Apabila sel-sel otak mati semasa strok, keupayaan dikawal oleh kawasan otak seperti memori dan kawalan otot hilang.

Influenza dan pneumonia

Mengikut data WHO terkini yang diterbitkan pada Mei 2014, kematian influenza dan pneumonia di Malaysia mencapai 11,773 atau 9.26% daripada jumlah kematian.

Influenza (flu) adalah jangkitan virus yang sangat berjangkit yang merupakan salah satu penyakit yang paling teruk pada musim sejuk. Influenza mudah tersebar dari orang ke orang, biasanya apabila orang yang dijangkiti batuk atau bersin.

Pneumonia adalah jangkitan serius atau keradangan paru-paru. Kantung udara dipenuhi nanah dan cecair lain, menyekat oksigen daripada mencapai aliran darah. Sekiranya terdapat terlalu sedikit oksigen dalam darah, sel-sel badan tidak boleh berfungsi dengan baik, yang boleh mengakibatkan kematian.

Penyakit paru-paru

Penyakit paru-paru adalah beberapa keadaan perubatan yang paling biasa di dunia. Ia adalah pembunuh tertinggi kelapan dengan kematian 2,934 pada tahun 2010 yang mana menjelang 2013, ia telah menjadi penyakit pembunuh keempat di Malaysia yang membentuk 6,797 yang lebih tinggi sebanyak 200%.

Paru-paru adalah sebahagian daripada alat kompleks, mengembangkan dan bersantai ribuan kali setiap hari untuk membawa oksigen dan mengeluarkan karbon dioksida. Penyakit paru-paru boleh menyebabkan masalah di mana-mana bahagian sistem ini.

Diabetes mellitus

Diabetes adalah pembunuh ketujuh teratas di Malaysia dengan jumlah kematian berjumlah 3,205 (2010). 3 tahun kemudian, ia adalah penyakit pembunuh kelima teratas dengan 4,760 kematian yang dilaporkan yang bermakna rakyat Malaysia memakan lebih banyak gula daripada sebelumnya.

Diabetes mellitus (atau diabetes) adalah keadaan kronik, seumur hidup yang memberi kesan keupayaan tubuh anda untuk menggunakan tenaga yang terdapat dalam makanan. Semua jenis diabetes mellitus mempunyai sesuatu yang sama. Biasanya, badan anda memecahkan gula dan karbohidrat yang anda makan ke dalam gula khas yang dipanggil glukosa. Glukosa melancarkan sel-sel di dalam badan anda. Tetapi sel-sel memerlukan insulin, hormon dalam aliran darah anda untuk mengambil glukosa dan menggunakannya untuk tenaga. Dengan diabetes mellitus, sama ada badan anda tidak mencukupi insulin, ia tidak boleh menggunakan insulin yang dihasilkan, atau gabungan kedua-duanya.


Hamil Di Usia 40 Tahun Ke Atas, Ini 4 Risiko TERSEMBUNYI Pada Kesihatan Ibu & Bayi Dalam Kandungan

Kebanyakan wanita hari ini memilih untuk berlengah menimang cahaya mata kerana ingin menumpukan kepada karier dan pendidikan mereka. Akan tetapi, mereka tidak sedar bahawa kehamilan semasa pertengahan usia boleh membawa kepada risiko kesihatan untuk kedua-dua ibu dan bayi.

Hamil di usia 40-an datang dengan beberapa risiko kesihatan

Kajian saintifik membuktikan bahawa menjadi ibu yang sudah berusia ada pro dan kontranya. Ibu di pertengahan usia akan bersalin secara pembedahan caesarean kerana mereka cenderung untuk mengalami lonjakan kelahiran. Badan wanita di usia 40-an kurang lembut atau fleksibel, jadi, mereka mungkin memerlukan banyak bantuan semasa proses bersalin.

Tambahan pula, risiko keguguran pada ibu usia pertengahan juga tinggi. Menurut kajian, terdapat 9% daripada wanita yang mengalami keguguran adalah berusia sekitar 20-24 tahun, sementara statistik ini meningkat kepada lebih 50% dalam kalangan wanita yang berusia atas 40 tahun. Keadaan ini berlaku kerana peningkatan risiko kanak-kanak mendapat ketidaknormalan kromosom apabila ibu hamil di usia tersebut. Risiko mendapat fibroid dan endometriosis yang berada pada lapisan rahim ibu juga boleh menyebabkan keguguran. Kajian yang dijalankan oleh doktor di March of Dimes and the American College of Obstetrics and Gynecologists menunjukkan statistik pada empat peringkat usia ibu terhadap risiko lazim untuk bayi.

Risiko yang lebih tinggi terhadap sebarang gangguan kromosom

Pada umur 20: 1 dalam 526 kelahiran

Pada umur 30: 1 dalam 385 kelahiran

Pada umur 40: 1 dalam 66 kelahiran

Pada umur 45: 1 dalam 21 kelahiran

Risiko yang lebih tinggi terhadap Sindrom Down

Pada umur 25: 1 dalam 1,250 kelahiran

Pada umur 30: 1 dalam 1,000 kelahiran
Pada umur 35: 1 dalam 400 kelahiran

Pada umur 40: 1 dalam 100 kelahiran

Pada umur 45: 1 dalam 30 kelahiran

Pada umur 49: 1 dalam 10 kelahiran

Risiko yang lebih tinggi terhadap diabetes gestasi (kencing manis semasa hamil)

Pada umur 20: 22 dalam 1,000 wanita

Pada umur 25: 36 dalam 1,000 wanita

Pada umur 30: 51 dalam 1,000 wanita

Pada umur 35: 67 dalam 1,000 wanita

Pada umur 40: 84 dalam 1,000 wanita

Risiko yang lebih tinggi terhadap preeklampsia

Pada umur 20: 38 dalam 1,000 wanita

Pada umur 25: 37 dalam 1,000 wanita

Pada umur 30: 36 dalam 1,000 wanita

Pada umur 35: 39 dalam 1,000 wanita

Pada umur 40: 48 dalam 1,000 wanita

Sebagai tambahan lagi, risiko untuk wanita hamil pertengahan usia juga turut meningkat. Ibu akan cenderung mengalami pendarahan sebelum kehamilan. Keadaan ini berlaku kerana implantasi pada plasenta adalah rendah dalam uterus. Bayi yang lahir daripada ibu yang berusia juga adalah pramatang dan selalunya songsang. Meskipun terdapat risiko kelahiran bayi abnormal, namun kebanyakan bayi dilahirkan normal.

Sebenarnya, wanita lebih 40-an mengalami kesukaran untuk hamil walaupun menjalani rawatan kesuburan. Wanita pertengahan usia juga mengalami banyak masalah semasa hamil disebabkan usia mereka. Jika anda masih berusaha untuk hamil selepas mencecah usia 40-an, anda disarankan untuk berjumpa dengan pakar bagi mendapatkan nasihat dan menjalani pemeriksaan. Doktor akan melihat keadaan perubatan dan sejarah keluarga dan pasangan bagi mengenal pasti peluang anda untuk hamil dengan sihat.


Ada Yang Percaya 'Sarung Zakar' Mampu Bantu Masalah Mati Pucuk! Benarkah?

Jika anda dan pasangan
 gemar menggunakan alat mainan seks di ranjang
, ‘penis sleeve’ atau sarung zakar mungkin antara alatan yang sudah tidak asing lagi.

Apa yang lebih menarik adalah ia dipercayai mampu bantu
masalah mati pucuk dalam kalangan lelaki
 meskipun alat ini hanya sekadar disarung di luarnya.

Persoalannya, adakah benar sarung zakar mampu bantu masalah mati pucuk? Jom teruskan membaca artikel ini untuk tahu tentangnya dengan lebih lanjut!

Apa itu sarung zakar?

Sangat sesuai dengan namanya, ‘penis sleeve’ adalah sejenis alat mainan seks yang mungkin hampir menyerupai kondom namun dengan pelbagai variasi berbeza.

Tujuan utama penggunaannya adalah memberi satu ilusi nyata di mana kononnya
saiz zakar itu akan lebih besar dan panjang
 ketika sedang bersenggama.

Selain daripada saiz, sarung zakar juga hadir bersama pelbagai tekstur sama ada berbonggol, bergerigi dan lain-lain yang boleh memberi sensasi buat pasangan.

Namun di sebalik itu juga, turut wujud beberapa manfaat lain penggunaan alat mainan seks ini terhadap kehidupan seksual anda dan pasangan di ranjang.

Apa manfaat sarung zakar?

Selain digunakan untuk memberikan lebih kepuasan buat pasangan ketika bersetubuh, ‘penis sleeve’ juga dipercayai hadir dengan pelbagai manfaat yang lain.

Ada dua masalah seksual utama lelaki yang dipercayai mampu untuk diselesaikan oleh penggunaan sarung zakar
 yakni berkaitan ereksi dan ejakulasi zakar
.

Untuk masalah ereksi, alat ini dikatakan mampu bantu lelaki yang mati pucuk untuk mengekalkan ketegangan zakar mereka di saat penetrasi dilakukan.

Bagi masalah ejakulasi, alat ini dikatakan mampu bantu lelaki yang cepat pancut ekoran ketebalannya dan kemampuannya mengurangkan sensitiviti.

Ia mampu bantu masalah seksual lelaki?

Seperti yang telah kami nyatakan di atas tadi, terdapat pelbagai manfaat penggunaan sarung zakar ini. Namun, sejauh manakah tahap keberkesanannya?

Kebanyakan informasi mengenai sarung zakar ini adalah bersifat anekdot memandangkan ia sangat bergantung pada keperluan dan kemahuan individu.

Kajian pada tahun 2017 pernah menyatakan bahawa ia adalah salah satu strategi terbaik yang bukan bersifat perubatan dan pembedahan bagi lelaki mati pucuk.

Kajian pada tahun 2019 pula menyatakan bahawa ia adalah sejenis bantuan yang diperlukan buat lelaki yang ada masalah ereksi zakar ketika berhubungan seks.

Jika difikirkan secara logiknya, ‘penis sleeve’ memang mampu bantu lelaki dengan masalah ejakulasi pramatang
sama seperti penggunaan lapisan kondom
.

Wujudkah sebarang risiko dan bahaya?

Memahami kemampuannya, ini sudah pasti akan membuatkan para lelaki yang bermasalah seksual untuk mencuba alat ini. Namun, awas dengan kesan sampingannya, ya!

Jika anda salah cara menyarung dan menggunakan alat ini, maka akan berlaku risiko geseran melampau pada zakar lantas terjadinya kerengsaan dan kesakitan.

Dalam beberapa kes yang jauh lebih ekstrem, penggunaan yang terlalu agresif pula mungkin akan membawa
kerosakan atau kepatahan alat sulit lelaki
.

Dalam erti kata yang lebih mudah, ‘penis sleeve’ ini juga mempunyai pro dan kontra yang tersendiri dan kalian wajar lebih berwaspada ketika menggunakannya.

Disebabkan itu, adalah sangat penting untuk anda dan pasangan tahu akan cara penggunaan sarung zakar yang betul untuk elak risiko dan bahaya tersebut.

Bagaimana cara guna sarung zakar?

Pertama sekali, anda perlu pastikan ia adalah selesa untuk anda dan pasangan dengan cara membeli ‘penis sleeve’ yang tepat saiz dan tekstur.

Jika zakar lelaki masih mampu berereksi, adalah penting untuk anda menyarungkan ia ketika zakar sudah sederhana tegang agar ia tidak ketat dan tidak longgar.

Jika zakar lelaki tidak mampu berereksi, adalah penting untuk anda memastikan ada alat sokongan lain seperti
ball loop
atau
belt
yang disokong oleh testis.

Anda juga mungkin mahu menggunakan
 alat pelincir seks yang diperbuat daripada cecair
 sama ada di dalam atau di luar sarung zakar ini untuk melancarkan penetrasi.

Ia adalah salah satu ikhtiar yang baik!

Konklusinya, sarung zakar mungkin tidak mampu merawat
 masalah ereksi dan ejakulasi lelaki
 namun boleh membantu anda ketika berhubungan seks.

Sekiranya anda dan pasangan bercadang untuk mencuba, sila pastikan kalian membeli dan menggunakan ‘penis sleeve’ yang berkualiti dan diperakui.

Sila dapatkan pandangan dan bantuan pakar berdekatan sekiranya anda mempunyai sebarang pertanyaan yang lebih lanjut mengenai alat mainan seks ini.


Sindrom Sinus Sakit

Definisi

Apa itu sindrom sinus sakit?

Sindrom sinus sakit (SSS) – juga dikenali sebagai penyakit nodus sinus atau gangguan fungsi nodus sinus – adalah nama bagi sekumpulan masalah ritma jantung (aritmia) yang mana nodus sinus – perentak jantung semula jadi – tidak berfungsi dengan baik.

Nodus sinus adalah satu kawasan sel khusus di bahagian atas kamar jantung yang mengawal ritma jantung anda. Biasanya, nodus sinus menghasilkan rentak impuls elektrikal yang mantap dan sekata. Bagi sindrom sinus sakit, isyarat-isyarat ini mempunyai rentak yang abnormal.

Seseorang yang mengalami sindrom sinus sakit mungkin mempunyai ritma jantung yang terlalu pantas, terlalu perlahan, berselang dengan jeda yang panjang – atau kombinasi berselang seli antara semua masalah ritma ini. Sindrom sinus sakit biasanya jarang berlaku, tetapi risiko untuk mempunyai sindrom sinus sakit  ini bertambah dengan umur.

Ramai orang yang mengalami sindrom sinus sakit ini lama-kelamaan akan memerlukan perentak jantung untuk mengekalkan ritma jantung yang sekata.

Apakah kebarangkalian sindrom sinus sakit?

Sindrom sinus sakit (SSS) adalah gangguan ritma jantung yang biasanya jarang berlaku. Sila berbincang dengan doktor anda untuk maklumat lanjut.

Simptom-simptom

Apakah simptom-simptom sindrom sinus sakit?

Kebanyakan orang yang mempunyai sindrom sinus sakit pada mula mengalami beberapa atau langsung tiada simptom.

Apabila perkara ini berlaku, simptom-simptom sindrom sinus sakit mungkin termasuk:

Nadi perlahan daripada normal (bradikardia)

Letih

Pening atau kepala berasa ringan

Pengsan atau hampir pengsan

Sesak nafas

Sakit dada

Rasa degupan jantung laju, berdebar (palpitasi)

Kebanyakan tanda dan simptom ini disebabkan oleh aliran darah ke otak yang berkurang apabila jantung berdegup terlalu pantas atau terlalu perlahan.

Mungkin terdapat beberapa simptom yang tidak disenaraikan di atas. Jika anda mempunyai sebarang kebimbangan tentang simptom-simptom tersebut, sila berjumpa dengan doktor.

Bila saya harus berjumpa doktor?

Anda perlu hubungi doktor anda jika anda mempunyai sebarang masalah berikut:

Jika anda mempunyai aura pening, kepala rasa ringan, pengsan, letih, sesak nafas atau palpitasi, beritahu doktor anda. Banyak keadaan perubatan boleh menyebabkan tanda dan simptom ini – termasuk sindrom sinus sakit- dan ini penting bagi mengenal pasti masalah.

Punca

Apakah punca sindrom sinus sakit?

Jantung anda terdiri daripada empat kamar – dua kamar atas (atria) dan dua kamar bawah (ventrikek). Ritma jantung anda biasanya dikawal oleh nodus sinoatrial (SA) – atau nodus sinus – satu kawasan sel khusus yang terletak pada atria kanan.

Perentak semula jadi ini menghasilkan impuls elektrikal yang boleh mencetuskan setiap degupan jantung. Dari nodus sinus, impuls elektrikal akan bergerak melalui atria ke ventrikel, menyebabkan jantung mengecut dan mengepam darah keluar ke paru-paru dan badan anda.

Jika anda mengalami sindrom sinus sakit, nodus sinus anda tidak berfungsi dengan baik, jadi kadar degupan jantung anda mungkin terlalu perlahan (bradikardia) atau terlalu laju (takikardia) atau tidak sekata.

Jenis sindrom sinus sakit dan punca-puncanya termasuk:

Sekatan sinoatrial. Isyarat elektrikal bergerak terlalu perlahan melalui nodus sinus, menyebabkan kadar degupan jantung secara abnormalnya perlahan

Sinus terhenti. Aktiviti nodus sinus terjeda

Sindrom bradikardia-takikardia. Kadar degupan jantung berselang seli antara ritma yang pantas dan perlahan secara abnormal, biasanya dengan jeda yang panjang (asistole) antara degupan jantung

Apakah yang membuatkan nodus sinus tersalah sasar?

Penyakit dan keadaan yang menyebabkan parut atau kerosakan pada sistem elektrikal jantung anda boleh menjadi puncanya. Tisu parut daripada pembedahan jantung sebelum ini juga boleh menjadi puncanya, terutamanya pada kanak-kanak.

Sindrom sinus sakit juga boleh berlaku akibat ubat, seperti penyekat terusan kalsium atau penyekat beta yang digunakan bagi merawat tekanan darah tinggi, penyakit jantung atau keadaan-keadaan lain. Walau bagaimanapun, dalam banyak kes, nodus sinus tidak boleh berfungsi kerana otot jantung telah haus dan koyak disebabkan oleh faktor usia.

Faktor-faktor Risiko

Apakah yang meningkatkan risiko saya kepada sindrom sinus sakit?

Terdapat banyak faktor risiko bagi sindrom sinus sakit, seperti:

Sejarah penyakit jantung kongenital (bahkan setelah dibaiki, jantung masih lagi lemah)

Sejarah penyakit tiroid

Gangguan apnea tidur

Penyakit arteri koronari: Arteri koronari menjadi tersumbat, dan aliran darah ke jantung terhad

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit sindrom sinus sakit didiagnosis?

Diagnosis SSS boleh jadi sukar. Anda mungkin tidak mempunyai simptom atau sejarah keluarga yang mengalami penyakit jantung. Doktor anda perlu bergantung kepada ujian yang menilai fungsi jantung anda untuk membuat diagnosis. Ujian-ujian ini termasuk:

Elektrokardiogram (ECG), yang mana merupakan ujian yang merekod aktiviti elektrikal jantung

Ekokardiogram, yang mana merupakan ujian ultrasound bergambar untuk jantung

Ekokardiogram transesofageal (TEE), merupakan ujian di mana alat ultrasound khas dimasukkan melalui kerongkong pesakit dan terus ke dalam esofagus bagi mendapatkan gambaran jelas saiz jantung, kekuatan kontrasi jantung dan sebarang kerosakan pada otot jantung

Pemantau holter, merupakan ujian di mana pemantau elektrokardiogram dilekatkan pada dada dan dipakai sekurang-kurangnya dalam masa 24 jam. Pesakit perlu menyimpan diari mengenai aktiviti dan simptom mereka semasa memakai alat pemantau ini

Bagaimana pesakit sindrom sinus sakit dirawat?

Rawatan bagi kes SSS yang awal atau sederhana melibatkan rawatan untuk melegakan simptom. Doktor anda akan ubahsuai atau ubah ubat anda jika itu adalah puncanya. Doktor juga akan mempreskripsi ubat tambahan yang mempunyai kesan terus kepada ritma jantung. Lama-kelamaan, walau bagaimanapun, kebanyakan orang yang mempunyai SSS akan memerlukan implan perentak jantung palsu apabila nodus sinus tidak lagi dapat berfungsi dengan baik.

Perentak jantung adalah mesin yang sangat kecil yang mana dimasukkan melalui pembedahan di dalam dada atau abdomen untuk menjadikan degupan jantung anda sekata. Perentak jantung melakukan perkara ini dengan menghantar isyarat elektrikal kepada jantung.

Hampir separuh daripada implantasi perentak jantung dilakukan kerana masalah yang berkaitan dengan sindrom sinus sakit. Perentak jantung umumnya boleh bertoleransi dengan baik, dan kebanyakan orang hanya mengalami beberapa komplikasi.

Komplikasi implan perentak jantung yang jarang-jarang berlaku termasuk:

Perforasi miokardia (lubang yang dibuat secara tidak sengaja di dalam jantung semasa pembedahan)

Jangkitan daripada implan (bakteria yang dibawa semasa pembedahan menyebabkan jangkitan)

Trombosis vena (darah beku di dalam badan vena)

Paru-paru kuncup

Dengan teknologi moden, terdapat minat yang besar dalam menghasilkan perentak jantung biologikal. Hal ini boleh dilakukan dengan mengambil sel yang mengandungi gen membuat perentak dan diimplankan ke dalam jantung. Sel ini kemudian akan membesar di dalam jantung dan menjadi perentak jantung yang baharu.

Pendekatan kedua boleh menggunakan sel dasar. Sel dasar adalah sel tidak matang yang boleh membentuk mana-mana jenis sel matang yang khusus. Sel ini berpotensi untuk membesar menjadi tisu jantung yang sama jenis seperti nodus sinus.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani sindrom sinus sakit?

Berikut merupakan perubahan gaya hidup dan kaedah rawatan sampingan yang mungkin membantu anda mengatasi sindrom sinus sakit:

Bersenam dan makan diet sihat. Amalkan gaya hidup jantung sihat dengan selalu bersenam dan makan diet sihat, kurang lemak, kaya dengan buah-buahan, sayur-sayuran dan bijirin penuh

Kekalkan berat badan yang sihat. Mempunyai berat badan berlebihan boleh meningkatkan risiko anda untuk mengalami penyakit jantung

Pastikan tekanan darah dan kolesterol anda terkawal. Lakukan perubahan gaya hidup dan ambil ubat seperti yang dipreskripsi bagi membetulkan tekanan darah tinggi (hipertensi) atau tinggi kolesterol

Jangan merokok. Jika anda merokok dan tidak boleh berhenti dengan sendiri, berbincang dengan doktor anda mengenai strategi atau program untuk membantu anda berhenti daripada tabiat merokok ini

Jika anda minum, minum secara bersederhana. Jika anda minum alkohol, minum secara bersederhana. Bagi sesetengah keadaan, anda disarankan agar tidak langsung mengambil alkohol. Tanya doktor anda mengenai sebarang nasihat untuk keadaan anda. Jika anda tidak dapat mengawal penggunaan alkohol anda, berbincang dengan doktor anda mengenai program untuk berhenti daripada minum alkohol dan mengawal tingkah laku lain yang berkait dengan penyalahgunaan alkohol

Jangan guna dadah haram. Berbincang dengan doktor anda mengenai program yang bersesuaian bagi anda jika anda memerlukan bantuan untuk berhenti mengambil dadah haram

Hadiri temu janji yang dijadualkan. Selalu jalani pemeriksaan fizikal dan melaporkan sebarang tanda dan simptom kepada doktor anda

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.